«ҲАР БИР ИНСОНГА МЕҲР-МУРУВВАТ КЎРСАТИШ БУРЧИМИЗ!» - Ўзбекистон овози газетаси\n«ҲАР БИР ИНСОНГА МЕҲР-МУРУВВАТ КЎРСАТИШ БУРЧИМИЗ!»\nПартиямиз Хотин-қизларнинг ижтимоий-сиёсий фаоллигини ошириш сектори томонидан ўтказилаётган «Ҳар бир инсонга меҳр-мурувват кўрсатиш бурчимиз!» лойиҳаси доирасида февраль ойидан буён ҳар бир туманда жисмоний имконияти чекланган хотин-қизлар ҳолидан хабар оляпмиз. Уларни ўйлантираётган масалалар билан яқиндан танишяпмиз. Муаммоларини ҳал этишга кўмаклашяпмиз.\nМурожаатлар асосида хотин-қизларга мустақил иш бошлашлари учун кредитлар ажратилиши, уларнинг касаначилик, оилавий тадбиркорлик ва уй меҳнатининг бошқа шакллари билан шуғулланишлари учун зарур шарт-шароитлар яратилишига ёрдам кўрсатишга ҳаракат қиляпмиз. Бу борада амалий кўмак ва ҳуқуқий маслаҳатга эҳтиёж сезаётган хотин-қизлар қўллаб-қувватланмоқда.\nОрамизда жисмоний имконияти чекланган бўлса-да, қўлида ҳунари бор, меҳнат қилишга иштиёқи баланд хотин-қизлар талайгина. Улар эътиборга, кўмакка муҳтож. Учрашулар давомида шундай хотин-қизларга кредитлар ажратилишига ёрдамлашилди. Кўплари касаначилик меҳнатига жалб этилди. Имкониятларига қараб кичик корхоналар, мактаб, боғчаларга ишга жойлаштирилди.\nМисол учун Беруний туманидан Шаҳзода Нурмуханова, Элликқалъа туманидан Манзура Розимова, Нукус шаҳридан Бахт Мамбетниязова, Тахтакўпир туманидан Мунаввар Нурмановага кредит ажратилиб, мустақил ишларини бошлашларига кўмаклашилди.\nКегейли туманидан Эльмира Берданова, Венера Жумамуратова тумандаги болалар боғчасига, Чимбой туманидан Наргиза Абилова туман тиббиёт бирлашмаси тез ёрдам хизмати бўлимига ишга жойлаштирилди.\nЛойиҳа давом этмоқда. Жисмоний имконияти чекланган хотин-қизлар ҳақ-ҳуқуқлари таъминланиши, ўзларини жамиятнинг фаол аъзоси сифатида ҳис қилишлари учун имкониятлар ишга солинмоқда.\nХотин-қизларнинг ижтимоий-сиёсий фаоллигини ошириш сектори мудири.


Кимга мураббий керак?! Моуриньо, Зидан ва яна 5 нафар номдор ишсиз мутахассислар\nкатта тайинлов билан бошлаб қолиши ҳам эҳтимолдан ҳоли эмас. антонио конте Италиялик бу номдор мутахассис «Челси»дан кетганидан буён, ...\nКонте «кеч бўшатгани» учун «Челси»ни судга бермоқчи\nёзишича, антонио контенинг норозилигига сабаб шуки, уни «Челси» жуда кеч ишдан бўшатган. Конте ҳатто клуб билан мавсум оралиғи машғулотларини бошлаб ҳам ... мавсумга кам вақт қолгани учун, у ўзига иш топа олмаслиги мумкин. антонио конте «Челси»ни 2016 йилнинг 14 июлидан бошқаришни бошлаган. У ...\n«Sky Sport Italia»: «Челси» Контени ишдан бўшатди\nклуби бош мураббийи антонио конте жамоани тарк этди. «Sky Sport Italia» нашри хабарига кўра, лондонликлар мураббийни истеъфога чиқарган. Аввалроқ Контенинг ўрнини ...


Хоразмда 82 ёшли фуқаро каналга тушиб кетди — Sof.uz\nХоразмда 82 ёшли фуқаро каналга тушиб кетди\n8.07 13:35 212 Ўзбекистон\nеча, 7 июль куни Хоразм вилояти Шовот туманида 82 ёшли фуқаро эҳтиётсизлик оқибатида “Қиёт” маҳалласидан оқиб ўтувчи каналга тушиб кетди. Бу ҳақда Ўзбекистон Фавқулодда вазиятлар вазирлиги Матбуот хизмати хабар бермоқда.\nҚайд этилишича, ушбу ҳудудда профилактик тадбирларни олиб бораётган туман Фавқулодда вазиятлар бўлими инспектори ҳодисани кўриб қолиб, дарҳол қутқарув ишларини амалга оширган. Фуқаро сувдан олиб чиқилиб, унга биринчи тиббий ёрдам кўрсатилган.\nМаълумот ўрнида, бу Хоразмда каналга тушиб, чўкиб кетиш ҳодисаларининг биринчиси эмас.\nБугун, 08:31 807\n16:15 2 Спорт\n16:10 7 Жаҳон\n16:08 6 Жаҳон\nБугун, 16:03 5 Иқтисод\nБугун, 15:57 22 Ўзбекистон\nБугун, 12:21 138 Ўзбекистон


27 май 2022, Тошкент вақти: 08:58\nРоссия 1 телеканали лавҳасидан скриншот - 7 февраль, 2021\nРоссия давлат телеканали мухолифатчи Алексей Навальний заҳарланиши ортидан Германияда соғлиғини тиклаётганида яшаган «ҳашаматли» уй ҳақида лавҳа тайёрлади.\nДастур ижодкорлари виллада кофе қайнаткич борлиги, бинонинг сузиш ҳавзаси ёқимли 26 даража ҳароратда экани ва у ердаги ҳожатхона чўткаси сифатли экани томошабинларни лол қолдиришига умид қилган эдилар.\nАммо кўрсатув эфирга узатилганидан кейин ижтимоий тармоқ фойдаланувчилари уни турли мем ва ҳазиллар билан аёвсиз мазах қилишди.\nНавальний ва унинг коррупцияга қарши жамғармаси Россияда чуқур илдиз отган коррупция бўйича маҳорат билан ўтказган терговлари бир неча ойдан берди Россия медиасида катта шов-шувга сабаб бўлиб келмоқда.\nНавальний жамоасининг ҳукуматга қарши норозилик кайфиятини келтириб чиқариш қобилияти Кремл ва ҳукумат молиялаштирадиган оммавий ахборот воситаларини хавотирга солиб қўйган.\nШу йил 19 январида Коррупцияга қарши кураш фонди Геленжик яқинидаги "Путиннинг саройи" деб таърифланган бинога оид суриштирувни эълон қилди. Суриштирув Германиядан Россияга қайтган Навальний қўлга олинишидан бир кун ўтиб эълон қилинди. Бугунга қадар YouTube тармоғида 100 миллион мартадан кўпроқ кўрилган фильм Навальний қўлга олинишига қадар ҳозирланган.\nНавальний ўтган йил ёзида «Новичок» моддаси билан заҳарланиши ортидан Германияга олиб кетилган ва ўша ерда даволанганди. Мухолифатчи соғлиғини тиклаётиб Германиянинг Фрайберг шаҳри яқинидаги виллада яшаган.\n«Вести недели» дастури ижодкорлари виллани коррупцияга қарши курашиб танилган Навальнийнинг обрўсига мутаносиб бўлмаган қимматбаҳо иморат ўлароқ тасвирлашга уриндилар.\nДастур бошловчиси Анастасия Попова томошабинларга «кенг ётоқхона, иккита диван, телевизор, стол устида барра мевалар» борлигини, ҳатто ошхона пештахтасида бепул шароб шишаси ҳам борлигини сўзлаб берди.\nЛавҳа давомида Попова вилланинг ҳовузида сузишга киришди. Шунингдек, у вилланинг асосий ҳожатхонасини ҳам кўздан кечирди ва унитаз симчўткасини ҳам таърифлаб берди.\n«Ялтирайди, лекин унчалик эмас», - деди у чўтка ҳақида.\nҲожатхона чўткаси бу – Путиннинг саройи ҳақидаги ҳужжатли фильмга ишорадир. Фильмда Навальнийнинг жамоаси меъморий ва дизайн ҳужжатлари асосида иморатдаги ҳожатхоналарнинг бири 700 долларлик ҳожатхона симчўткаси билан жиҳозланганини айтган эди. Фильм эълон қилинганидан бери Навальнийни дастаклаётган айрим намойишчилар норозилик акцияларига ҳожатхона чўткасини олиб кела бошлади.\nКремль Путин саройнинг эгаси эканини қатъий рад этди. Ҳужжатли фильм чиққанидан бир неча кун ўтгач, Путиннинг яқин дўсти, миллиардер Аркадий Ротенберг Геленжик яқинидаги саройнинг эгаси эканини даъво қилди.\n«Вести недели» дастури бошловчиси икки қаватли немис вилласи кунига 530 еврога ижарага берилишини иддао қилди. Бу нархни мустақил равишда тасдиқлаб бўлмади. Аммо Озодлик ва Америка овози радиоларининг қўшма лойиҳаси бўлган «Настоящее время» телеканали вилла учун берилган эълонларда кўрсатилган нарх кўрсатувда айтилганидан камида икки баробарга оз эканини аниқлади.\nВилланинг эгаси «Дождь» мустақил каналига берган интервьюсида рус мухбирлари виллани ижарага олаётиб ўзларини бельгиялик сайёҳлари ўлароқ кўрсатишганини айтди. Каналнинг хабар беришича, етакчи мухбир уйдирма французча фамилиядан фойдаланган.\nВилла эгаси, шунингдек, «Россия» мухбирлари унинг розилигисиз яширин камералар билан виллани видеога олгани учун Германия ҳуқуқ-тартибот идораларига мурожаат қилганини айтди.\nНавальний минтақавий штаблари тармоғининг раҳбари Леонид Волков «Дождь» телеканалига берган интервьюсида «Вести недели» дастури ижодкорлари виллани ижарага олиш нархини ошириб юборганини айтди. Унинг сўзларига кўра, виллада яшаш харажатларини Лондонда яшовчи россиялик тадбиркор Евгений Чичваркин қоплаган.\nНавальний Германияда соғлигини тиклар экан, харажатлари ҳақида ўз Instagram саҳифасида маълумот бериб борди.\nСобиқ энергетика вазири ўринбосари Владимир Милов «Вести» лавҳаси Германиядаги одатий уй ҳақида эканини айтиб, уни мазах қилди.\nКремль танқидчисига айланган Милов лавҳада кўрсатилган виллани Россиядаги уйларга қиёслади. Хусусан, Милов кўрсатув ижодкорларига Россияда кўп сонли уйлар ичида ҳожатхона, иссиқ сув ва душ йўқлигини эслатди.


Фото: Саида Мирзиёева Туркия маданият ва туризм вазири ўринбосари билан «Лазги» балети томошасида - 7K.uz\nФото: Саида Мирзиёева Туркия маданият ва туризм вазири ўринбосари билан «Лазги» балети томошасида\nЎз 22-06-2022, 23:21 15\nМиллий масс-медиани қўллаб қувватлаш ва ривожлантириш жамоат фонди Васийлик кенгаши раиси ўринбосари, Ўзбекистонда гендер тенглигини таъминлаш комиссияси аъзоси Саида Мирзиёева «Лазги» балети 28–29 июнь кунлари Бурса шаҳридаги Меринос Отатурк саҳнасида намойиш этилишини маълум қилди.\nТуркия билан Ўзбекистонни, айниқса, Хоразмни умумий илдизларимиз — маданият, тарих ва тил бирлаштиради. Биз Туркияда ўзбек миллий рақс дурдонасини намойиш этиш имконияти туғилганидан ниҳоятда мамнунмиз.Умид қиламанки, «Лазги» балети турк томошабинига анъаналаримизни танитишга ва маданиятлараро ришталаримизни янада мустаҳкамлашга ёрдам беради. 28–29 июнь кунлари ушбу балет Бурса шаҳридаги Меринос Отатурк саҳнасида намойиш этилади, — деб ёзади Саида Мирзиёева.\nШунингдек, Саида Мирзиёева Ўзбекистон Миллий балетининг Истанбулдаги премьераси доирасида Туркиянинг маданият ва туризм вазири ўринбосари Ахмет Мисбаҳ Демиржан билан учрашув ўтказган. Томонлар икки мамлакат ўртасидаги маданиятлараро ҳамкорликни янада ривожлантириш масалаларини муҳокама қилган.\nЭслатиб ўтамиз, апрель охирларида Ўзбекистонда илк бор «Лазги» Халқаро рақс фестивали ўтказилган эди.\nМавзуга дори: Ўзбекистонда илк бор ўтказилаётган «Лазги» халқаро рақс фестивалининг очилиш маросимидан фоторепортаж


Ҳамасга ëрдам бериш - жиноят\n12 май 2021, Тошкент вақти: 01:16\nҲамаснинг муҳожиратдаги етакчиси Холид Машъал¸ ўз гуруҳи фаластинликлар манфаатини ҳимоя қилишини айтади.\nАҚШнинг Техас штатида фаолият юритган “Муқаддас замин” номли хайрия жамғармаси Ғазони ўз тасарруфига олган Ҳамас экстремистик ташкилотига 12 миллион доллар ёрдам берганликда айбланди.\nСуднинг бу қарори АҚШ президенти лавозимини тарк этаётган Буш маъмуриятининг терроризмга қарши курашда қўлга киритган охирги ютуқларидан бири сифатида баҳоланмоқда.\n- Миллий хавфсизлик масалалари бўйича АҚШ Бош прокурори ёрдамчиси Патрик Рован¸ суд қарорини¸ терроризмнинг молиявий илдизларини қирқиш йўлида эришилган “муҳим воқеа” деб атади. Бу маҳкама террорчи гуруҳларни қўллаб-қувватлашда гуманитар ёрдамлардан ниқоб сифатида фойдаланиш¸ АҚШ ҳукумати томонидан қатъий жазоланишини кўрсатди¸ – дейди Озодлик радиоси мухбири Лоренс О’Рурк.\nИсломий жамғарма тарафдорлари суд қарори юзасидан юқори маҳкамага шикоят аризаси билан мурожаат қилишни режаламоқда. Жамғарма тарафдорлари вакили Халил Меек¸ суд жараëни қонун доирасида бўлган хайрия фаолияти “жиноятлаштирилганини” кўрсатишини айтди.\nАдвокатлар эса Исроил босқини остида оғир шароитда яшаётган фаластинликларга ёрдам етказиш билан қонуний равишда шуғулланган бу жамғарманинг сиёсатга алоқаси йўқлигини таъкидламоқда.\n“Муқаддас замин” номли хайрия жамғармаси 2001 йил 11 сентябрда АҚШга қарши террор ҳужумлари уюштирилганидан кейин Буш маъмурияти томонидан экстремистик ташкилотларга маблағ йиғиш билан шуғулланганликда айбланиб¸ фаолияти тўхтатилган гуруҳлардан бири эди.\nДаллас шаҳрида ўтказилган маҳкамада “Муқаддас замин” жамғармаси террорчилик фаолиятини маблағ билан бевосита таъминлаганликда айбланмаса-да¸ гуманитар ёрдамлардан Ҳамас гуруҳининг мавқеини ошириш, ўз маблағлари ижтимоий дастурлардан жанггарилик фаолиятига буриб юборилишига йўл қўйганликда айбланди.\n- Ўтган йилги маҳкамада ҳакамлар ўзаро келиша олмай¸ бу иш юзасидан ҳукм чиқаришга муваффақ бўлмаганидан кейин федерал прокурорлар хайрия ташкилотига нисбатан янги соддалаштирилган айбловлар эълон қилди. Биринчи маҳкамада ташкилотга 200га яқин айблов эълон қилинган эди. Бу галги маҳкамада чалкашликка йўл қўймаслик учун аввалги далиллар асосида айбловлар сони 108тага камайтирилди¸ – дейди Лоренс О’Рурк.\nМаҳкамада жавобгарликка тортилган Шукри Абу Бакир, Муҳаммад Эл-Мезаин, Ғассан Элаши, Муфид Абдулқодир ва Абдулраҳмон Одеҳдан ташқари яна икки шахсга нисбатан ҳакамлар сиртдан айблов эълон қилди.\nХайрия ташкилоти раҳбарлари бўлган Бакир ва Элаши умрбод қамоқ жазосига, бошқа айбланувчиларнинг эса 15 йилгача бўлган муддатларга озодликдан маҳрум этилиши мумкинлиги айтилмоқда. Суднинг якуний ҳукми қачон эълон қилиниши ҳозирча маълум эмас.


Беш ярим йил ноҳақ «ўтирган» собиқ МХХ ходимаси ҳамон адолат истайди - xabar.uz\nБеш ярим йил ноҳақ «ўтирган» собиқ...\n07.07.2019 20:32 0 7750\nГўёки ҳаммаси жойида, ортиқча муаммо йўқдек: йўл-йўриқлар кўрсатиляпти, тегишли тушунтиришлар берилмоқда, бу жараёнда ҳатто чуқур ҳамдардлик ҳам изҳор этилмоқдаки, буёғи энди ўзингизга тан. Ҳаракат қилсангиз, муродга етгайсиз, насиб. Йўқса...\nБунақа жимжимадор жавоблар кимнидир тўлқинлантириши, судга энди иши тушмаган одамни эса йиғлатворишиям мумкин: «Шундай ҳуқуқларим бор экан-у билмай юрибман-а, во дариғ!»\nМўътабар Ғофурова бундай жавобларни ўқиб, на ҳаяжонга тушади, на умиди оловланади. Айтадигани битта: «Яна ўша эски гап...». Рост-да, қонунга зарб этилмиш ҳуқуқларинг амалда тўла акс этавермаса, адолатга борар йўллар аччиқ ичакдан чўзилаверса, бошқа нимаям дейиши мумкин?!\nДарвоқе, Мўътабар Ғофурова...\nИсм-шариф танишдай туюлмаяптими? Фарғоналик. Собиқ МХХ ходимаси! Ўзи ва раҳбари ўртасида юзага келган келишмовчилик (шунақа деймизда энди, аммо «келишмовчилик»ни айтиб ҳам бўлмайди, ёзиб ҳам!) сабаб қўлбола айбловлар билан етти йилга «кесилган» аёл?! Унинг аччиқ қисмати ҳақида марказий нашрда, унга таяниб, сайтимизда ҳам қисман ёзилганди. Эсингизга тушдими?\nШунга қарамай яна бир карра танишмоқ ортиқчалик қилмайди.\n1992-2009 йилларда собиқ МХХнинг Фарғона вилояти бошқармасида турли лавозимларда ишлаб, соғлиғи билан боғлиқ муаммо сабаб (капитан ҳарбий унвонида) 43 ёшида пенсияга чиққан Мўътабар Ғофуровага оёқни узати-иб дам олиш насиб этмади. Пенсияга чиқишидан аввалроқ куртак отган «келишмовчилик» ишдан кетганидан кейин баттар кучайиб, ўша йилнинг (2009 й.) охирида етти йилга озодликдан маҳрум этилиши билан интиҳо топди. Бироқ адоват қувватдан кетмагани ростдирки, йўқ айблов билан шу-унча йилга «кесилган» маҳкума, аёл эканига қарамай, амнистияларга илинмади.\nНиҳоят, 2015 йилнинг февралида, роппа-роса беш ярим йил «ўтиргач», озодликка чиқди. Озодликка чиққанидан уч ярим йил ўтиб, 2018 йилнинг май ойида тамоман оқланди!\nҚандай айблар билан озодликдан маҳрум этилгани, айбловларнинг мазмун-моҳияти борасида тўхталишнинг ҳожати йўқ. Чунки, қаҳрамонимизнинг суди, унинг профессионал касби нуқтаи назаридан ёпиқ шаклда ўтган, демакки, суд-тергов материалларини оммага ошкор этишга қонун кўпам изн беравермайди. Қолаверса, қўйилган айбловлар эндиликда пуфакдай учиб, М.Ғофурованинг айбсизлиги қонунан исботини топди.\nКечроқ бўлсаям ҳақиқат қарор топгани – қаҳрамонимизнинг профессионал салоҳияти ва профессионал ҳалоллигидан катта белги аслида. Йўқса, унинг фаолияти чакана ковланмадими?! Нима қилиб бўлсаям жиноятчига чиқариш учун озмунча тер тўкилмадики, шундаям топган-йиққан айбловлар барибир чок-чокидан сўкилди... Бирорта жиддий айблов топилганда-ку, оқлов ҳукми ҳатто тушга кирмасди-я?!\nХўп, муаммо нимада: аёл оқланибди, дўст-у ёр олдида юзи ёруғ, боз ноҳақ қамалгани учун товон ундириш масаласи насияга ҳам қолмагандир?!\nНоҳақлик жонидан ўтиб кетган одам тинч ўтирмаслиги табиий. Бунинг учун уни «оқланганига шукр қилмаслик»да айблаш мутлақо нотўғри. Ахир у мурувват-эҳсон сўраётгани йўқ, ўз ҳаққи, яна-да аниқроғи, адолат талаб қилмоқда. Айтишади-ку, ҳақ берилмас, олинур, деб...\nРост, М.Ғофурова оқланганидан сўнг, шундаям саккиз ойлик (!) югур-югурлардан кейин, оздир-кўпдир товон ундиришга муваффақ бўлди (бор-е, деб ташлаб қўйилса, шуям йўқ эди). Яъниким, суд унинг ҳарбий унвони, айблов ҳукми чиққани ҳамоно тўхтатиб қўйилган пенсиясини тиклади, шунингдек, маънавий зарар учун 150 миллион сўм, суд моддий зарар учун эса... 250 (икки юз эллик) минг сўм (!) ундиришни белгилади.\nЧаккимас-ку, дейсизми? Қайдам.\nАслида-ку, инсонга ноҳақ етказилган азиятнинг товонини ҳеч нарса билан қоплаб бўлмайди. Изтиробнинг моддий ўлчови борми ўзи?! Тананинг оғриғига муолажа топилар, бироқ руҳий азобга малҳам топиб беринг-чи?! М.Ғофурованинг айбсиз айбдор сифатида ўтган беш ярим йилида шундоғам яхши бўлмаган соғлиғига баттар путур етгани кичкина талафотми? Онасининг куйиб-куйиб омонатини топширганию, ўзи панжара ортида қақшаб қолавергани-чи? Маҳкуманинг буви қарамоғидаги вояга етмаган фарзандининг аҳволини бир тасаввур қилиб кўринг... Йўқ, ортиқча ҳиссиётларга берилмаяпмиз, бор-йўғи, устма-уст келган мусибатларнинг айримлари қаламга олинаётир, холос. Булар айтишга осон, ёзишга осон...\nШунча азоб, шунча изтиробнинг маънавий товони 150 миллион сўмга баҳоланганини кўриб, «ўҳ-ҳў» дейишга эндиям шошасизми?!\nЙўқотилган соғлиқни тиклаш учун сўлақмондай кўринаётган бу рақамлар камлик қилиши эҳтимоли катта. Инсон аъзолари дўконда қалашиб ётган матоҳ эмаски, танлаб-танлаб «оргинали»ни сотиб олиш мумкин бўлса. Қолаверса, тиббиётимизнинг аҳволи маълум: имконияти борлар Ҳиндистон, Исроил ёки турк шифокорлари остонасига бош уриб боришмоқда (қўли юпқаларнинг-ку тақдирга тан бериб, ажалини кутиб ётишдан бошқа чораси йўқ). Бир юз эллик миллион сўм, долларга чақилса, йигирма мингга етмайди. Бунча пулга, дейлик, Ҳидистонга бориб, «онадан туғилгандай бўлиб келиш» ғирт эртакнинг ўзику-я, лоақал йўқотилган соғлиқнинг жилла қурса ярмини тиклаволишнинг ўзи маҳол. Шифокорнинг ақли минг ғовлаган бўлмасин, муолажаси муваққатда барибир.\nИккинчидан, М.Ғофурова пенсияга чиққач, Марғилон банк коллежида иш бошлаганди. Тинчгина шу жойда ишлаганида ҳам беш ярим йилда умумий ҳисобда эллик миллион сўмга яқин маош оларди. Бу суд белгилаган маънавий зарарнинг учдан бирини ташкил этади. Яна бошқа «майда-чуйда» дек туюладиган реал зарарларни четга суриб, 17 йиллик хизмати эвазига берилган икки хоналик «дом»ни айтинг. Қўқон шаҳрининг А.Ҳўқандий кўчаси 50-уй, 43-хонадон калити унга дабдабаю асаъаса билан топширилганди. Харобадан сал берироқ бўлган ушбу хонадонни астойдил таъмирлаб, вояга етмаган фарзанди билан яшаётганди. Бўёқларнинг ҳиди кетмай пенсияга чиқишга мажбур бўлди, уйни хусусийлаштириб улгурмай ҳибсга олиндики, «ичкари»дан чиққунча уям олиб қўйилибди.\nСуд унга етказилган моддий ва маънавий зараларни ҳисобини чиқараётган чоғ айни хонадонни қайтариш масаласида фуқаролик судига мурожаат этишни тавсия қилди: удда қилсанг таъмирга кетган пулингни ёинки ўша уйнинг ўзини олвол! Уй-ку, хусусийлаштирилмаган (бироқ шунча йиллик хизмати давомида бирор марта интизомий жазога тортилмаган ходима икки хонали «дом»га тўла ҳақли эмасми?!), хўп, аммо таъмирга кетган чиқимларнинг ўзи бир неча ўнлаб миллион сўмни қоралаб қолади. Шу ва юқорида баён этилган аниқ моддий зарарлар йиғиндиси белгиланган маънавий зарар миқдорига етиб қолади. Бундан хулосаки, маънавий зарар «сопи ўзидан чиқариб» белгилангандай...\nБеш ярим йил ноҳақ қамоқда ўтирганликнинг суд белгилаган моддий зарар миқдорини юқорида қайд этдик: 250 (икки юз эллик) минг сўм! Йиғлагудек сумма...\nТўғри, судья моддий ва маънавий зарарларни ундириш ҳақида ажрим чиқарар экан, оқланган М.Ғофуровага ундан (ажримдан) норози бўлса, шикоят келтиришини, шунингдек, бошқа даъволари юзасидан фуқаролик судига мурожаат этиш ҳуқуқи тушунтириб ўтган. Фуқаролик судига даъво киритишнинг мураккаб жойи йўқ. Гап бу жараённинг узо-оқ давом этишида.\nБиринчидан, моддий ва маънавий зарар ундириш тўғрисидаги даъволар судларда мамнуният билан қабул қилинмайди. Иложи бўлса-ку, даъво аризани қабул қилмаслик йўлини топса... Даъвогар давлат бўлса, муаммо йўқ, албатта: сўралгани ортиғи билан ундириб берилиши мумкин. Фуқарога келганда судьяларимиз оғир вазиятга тушиб қолади рости. Ёзилмаган қоидага кўра, судлар давлатга ён босишга мажбур... Натижаки, туя сўраган фуқаро бия олсаям катта гап. Мисолми? Мана, М.Ғофурованинг ўзи: унинг фойдасига ундирилиши белгиланган маънавий ва моддий зарарлар миқдоридан хулоса қилаверинг!\nФуқаролик судига мурожаат қилиб, яна қанча умри сарф бўлади – аввалдан башорат қилиш қийин. Фуқаролик судининг адоқсиз суд мажлисларига матонат кўрсатиб, муайян натижага эришди ҳам дейлик. Аламлиси, ўша суд қарори ижроси туя гўшти емаслигига кафолат йўқ.\nҲамма бало шундаки, дасти узун МИБчилар молияга келганда қўлсиз-оёқсиз қилиб қўйилган. Бюджет кодексига кўра, молия бўлимларидан пул ундиришга оид суд ҳужжатларини... шу бўлим ходимларининг ўзи бажариши керак. Шундоғам бериши шарт бўлган маблағни молиядан вақтида олишнинг ўзи муаммо, моддий ёки маънавий зарарларни қоплашдек кўзда тутилмаган чиқишимларга йўл бўлсин. Суд қарори ижроси вақтда адо этилмагани учун биров молия мутасаддисига нисбатан жарима ёки бошқа ҳуқуқий таъсир чораси қўллолмайди!\nАйтдик-ку, МИБнинг бунга дахли йўқ, деб. Қисқаси, Молия органининг: «моддий ёки маънавий зарарларни тўлаш бўйича бу йил (ёки чоракда) маблағ ажратиш кўзда тутилмаган» деган гапи суд қарори ижросидан устун. Қонун шунақа. Оддий фуқаро қарздор бўлса, биров сўраб ўтирмайдики, режангда абгор аҳволга тушиб қолиш бормиди, деб. Пули бўлмаса, мулкига чанг солинади: буям қонуний...\nСавол туғилиши мумкин: моддий-маънавий зарарларни ноқонуний жавобгарликка тортган шахсларнинг ўзидан ундирса бўлмайдими? Дейлик, терговчи, прокурор, судьядан? Йўқ-да, йўқ... Чунки, улар давлат органи вакиллари. Бировни ноҳақ қамагани, ғайриқонуний қарорлар чиқаргани учун жавобгарлик бор, албатта. Жавобгарликки, жиноий характерга эга. Илло моддий эмас. Нега? Дейлик, судья. Маълумки, у ўз номидан эмас, мамлакат номидан ҳукм ўқийди. Шу боис, у туширган қовун бадалини давлат қоплайди. Кўряпсизки, адолатсизликдан ҳеч кимга фойда йўқ: бундан ҳамма ютқазади...\nМўътабар Ғофуровани етти ухлаб тушига кирмаган кўргуликларга гирифтор этганлар жавобгарликка тортилганми-йўқми, билмадик, аммо уларнинг аксарияти ишдан олингани айтилади. Ҳатто Бош прокуратура томонидан унинг ноқонуний жиноий жавобгарликка тортилиши ҳолати юзасидан суриштирув ўтказилиб, Жиноят кодексининг 230-моддаси 2-қисми (айбсиз кишини жавобгарликка тортиш) билан «дело» очилиб, кўп ўтмай бекор қилингани маълум (ажаб, ғайриқонуний жавобгарликка тортилган бор, аммо тортган йўқ?!). Яна уни етти йилга «кесиб юборган» судья вилоятдан республикага кўтарилгани хусусида узуқ-юлуқ гаплар бор...\nМХХ суд адолат моддий-маънавий зарар\nҲуқуқ 16/07, 16:42\nОАВ: ДХХнинг собиқ раиси Ихтиёр Абдуллаев устидан суд бошланди\nҲуқуқ 13/07, 12:17\n«Dentafill Plus» — ҳудудий бошқармага қарши. Суд яна қолдирилди\nТаълим 12/07, 16:41\nХориж 11/07, 17:54\nҚозоғистонда аэропортнинг 31 минг долларини ўзлаштириб олган дастурчига ҳукм ўқилди


Эй Халқ! Гавжумлик ичида тарқоқ хорланяпсан « Ўзбекистон Халқ Ҳаракати\nЭй Халқ! Гавжумлик ичида тарқоқ хорланяпсан\n21 February 2013 - 10:48\nЎзбек халқининг бошқа миллатлардан фарқли ўзига хос хусусиятлари бор. Жумладан, қадимда дунёнинг турли ерларини боғловчи Буюк Ипак Йўли карвонлариниг туташ савдо қисми ҳозирги Ўзбекистон худудида бўлгани сабабли, халқнинг қонига, феълига тадбиркорлик ва ишбилармонлик синггандир. Ҳар қандай холатда ҳам ҳар қандай вазиятда ҳам вазиятдан чиқишга уриниб, яшаш учун, мақсад учун курашда давом этаверади.\nЯна бошқа бир ўзига хос хусусияти эса, ўзбекистон минтақасининг иқлим шароити, ҳар фаслларнинг ўз ўрнида (қиш совуқ, ёзда иссиқ) бўлиши сабабидан халқ жисмонан табиий равишда ҳамиша мослашувчан ва кўникувчандир.\nЭҳтимол ана шу икки энг муҳим омиллар туфайли ҳам миллат бугунги кунда хор холатга келгандир. Одамлар билмайдики, хукумат:\n– Болажон халқ деб айтилади. Шунинг учун болаларини маънавий қолоқлаштириш, руҳан синиқ, жисмонан заиф қилишга уринилмоқда. Хаттоки оналарини стерилизация қилишни оммавийлаштириб, ошкора ва очиқ аборт билан қиришга уринишмоқда.\nХалқ қабул қилди, кўнди, яшашяпти.\n– Ўзбек қизларини иболи, хаёли дея таъриф этиларди. Аммо муҳитда шу даражада жирканчликни уюштирилмоқдаки, ўзбек қизи йил сайин маънан саёз, енгил фикрли, иффатсиз бўлаётгани билан бирга, дунёда бўйлаб фоҳишалик соҳасида кенг миқёсда хизмат қилмоқда.\nОта-онаси қаторида халқ ҳам кўнди, оддий холдек қарашяпти.\n– Ўзбек йигити мард, номусли ва ғурурли дея мақталар эди. Бугунги кунда эса хамиятсиз, масъулиятсиз, ориятсиз бўлиш билан бирга ҳар турли давлатларда арзон ишчи кучи бўлиб ишлаяпти. Эрнинг бели, сўзи синди.\nҲамма кўникди. Мослашиб, вазиятдан келиб чиқиб яшамоқда.\n– Меҳнаткаш халқ дея қулоқлари ёғланган одамлар, чорам йўқ, яшаш учун кураш дея меҳнат қиляпти. Меҳнат эвазига эса заҳмат, маломат…\nНега?! Бу холатларни юқоридаги айтилган омилларга боғладигу, аммо бу халқ тарихда зулмга қандай бўлган?\nТарихдан бу юртда форс хукмдорлари, мўғуллар, руслар ва бошқа кўплаб хукм юргазган давлатлар бўлган. Зулм кўрган вақтида эса халқ оёққа туриб бирдамликда бунга барҳам берган.\nХаттоки яқин ўтмишга қарасак, милтиқли золимларга қарши халқ қўлида кетмон, белкураклар билан хужум қилишган. Халқ бу қадар мардларча шиддаткор бўлишига сабаб фақатгина ортиқча бож ва солиқлар эди. У вақтда боболаримиз бугунги кунгидек ҳам иқтисодий ҳам ижтимоий ҳам маънавий ботқоқда қолган тирик мурда каби эмасди. Фақатгина иқтисодий ночор холатнинг ўзи халқни жунбушга келтирганди холос. Қизларини номусларига, йигитларнинг ҳамиятига тегадиган зулм бўлмаган эди.\nАммо нега бугун Халқ мустақиллик дея алдаб мустаҳкам қуллик, хор қуллик шароитига кўниб, кўникиб мослашиб яшамоқда?\nТарих сахифаларини варақлар эканмиз, халқни зулмга қарши бирлаштирган бир неча баҳодир шахслар бўлган. Шулардан бири Соҳибқирон Амир Темур. Қонхўр мўғуллар хукмронлик қилган даврда улғайган Амир Темур, вояга етгач Мўғул салтанатининг аскари бўлиб хизмат қилади. Аммо қалбида халқи учун қилинаётган зулм учун нафрати бор эди. Амир Темур аскар бўлиб хизмат қилиш давомида ўзи билан ҳамфикр бўлган, зулмга қарши бўлган юрагида ўти борларни ёнида тўплаб, Сарбадорлар гуруҳини ташкил қилади ва зулмга қарши жанг қилади.\nТез орада Мўғул салтанатига барҳам беради. Бугун эса Амир Темурни ҳамма эҳтиром ва фахр билан тилга олади.\nЭй Халқ! Табиий газинг бўлиб тезак-ўтин ёқяпсан, Пахтани ўзинг териб синтетик кийим кийяпсан. Олтинларинг бўлиб, қора терга ботиб ишлаяпсан. Шунча серқуёш ўлкада неъматлар бўла туриб, рўзғоринг фақат ими-жими нарсалар билан яшаяпсан. Гавжумлик ичида тарқоқ хорланяпсан.\nБалки бундан баттарига ҳам кўниб, кўникиб яшаш учун ўз йўлингда давом этарсан?!\nХулоса ўрнида тарихда энг золим дея ном қолдирган Фиръавн хақидаги воқеани эслатишни маъқул кўрдим. Фиръавн тахтни эгаллаганида, сен ҳар кун кўчада, ишхонада кўрадиган оддий раҳбар каби эди. Орадан бир мунча вақт ўтиб, назоратни тизгинга олгач, барча мулозимларини қаттиқ итоат қилдирди. Кейин халқига солиқларни оширди. Халқ индамади, тўлади, кўнди.\nКейин баъзи одамларнинг мулкини нохақ мусодара қилди. Халқ яна жим, бизга тегмаса бўлди, деди. Сўнг яна-да шижоатланган Фиръавн бир нечта одамларни нохақ қатл қилдирди. Халқдан ҳануз садо чиқмасди. Ундан сўнг болаларни, вояга етмаган йигитларни оммавий қатл қилди.\nХалқ жим яшашда давом этди. Бора-бора ўзини Худо деб эълон қилди. Халқ кўниб, унга сиғина бошлади. Фиръавн энди нимани хохласа, нимаики хаёлига келса, шуни амалга оширишда давом этарди, халқ эса кўниб, кўникиб, шу бир золим кишига итоат қилиб яшарди.\nФиръавн ва унга итоат этган қавмнинг қандай оқибат топгани эса ҳаммамизга маълум.


Новак Жококович Australian Open’нинг 8 карра ғолибига айланди - Zamin.uz\n23:39 / 02.02.2020\nСербиялик теннисчи Новак Жококович Австралия очиқ чемпионатининг 8 карра ғолибига айланди. Жокович мусобақа финалида австриялик Доминик Тимни мағлуб эта олди.\nУчрашув 4 соат 3 дақиқа давом этган ва 6:4, 4:6, 2:6, 6:3, 6:4 ҳисобида сербиялик теннисчининг фойдасига якунланган.\n“Доминикни ажойиб мусобақа билан табриклайман, оғир ўйин бўлди, бироз омад чопмади, бироқ сен ғалабага яқин бўлдинг. Сенда бунга ҳали вақт бор, сен Катта Дубулғанинг ҳали бир нечта унвонини қўлга киритасан. Доминикнинг оиласи ваунинг жамоасига ҳурматимни изҳор этаман, сиз ажойиб инсонсизлар. Ўз жамоам, бу ерга келган акамга миннатдорлик билдираман”, деб айтган Жокович.\n“2020 йил бошида даҳшатли воқеалар юз берди – Австралиядаги ўрмон ёнғинлари, дунёнинг турли бурчакларидаги ихтилофлар, Коби Брайант қизи билан бирга ҳалок бўлди, у менга жуда яқин эди, уни устозимдек кўрардим. Ўйлашимча, бу барчамизга ҳар қачонгидан жипсроқ бўлишимиз кераклигига эслатмадир. Бу ерга келиб, спортчиларни, тўпни узатувчи болаларни қўллаб-қувватлаган барчага, ташкилотчиларга миннатдорлик билдирмоқчиман, бу менинг севимли кортим, севимли стадионим ва бу ерда туриб ушбу мукофотни қўлларимда яна ушлаб турганимдан хурсандман”, деб якунлаган ўз сўзларини ғолиб.\n32 ёшли Новак учун бу унвон Australian Open’даги саккизинчиси бўлди (2008, 2011-2013, 2015, 2016, 2019, 2020 йиллар). У бу борада рекордчи ҳисобланади. Сербиялик бу мусобақанинг финалларида ҳали бирор марта ютқазмаган.\nЖокович Катта дубулға сериясига кирувчи мусобақаларда умумий ҳисобда 17 марта ғолиб бўлган. Бу борада эркаклар ўртасида швейцариялик Рожер Федерер етакчилик қилмоқда – 20 та унвон. Унинг ортидан 19 та унвон билан Рафаэл Надаль келмоқда.\nСербиялик теннисчи шунингдек 5 марта Уимблдонда (2011, 2014, 2015, 2018, 2019), 3 марта АҚШ очиқ чемпионатида (2011, 2015, 2018) ва бир марта Франция очиқ чемпионатида (2016) ғолиб бўлган.\nМельбурндаги ғалаба Жоковичга Профессионал теннисчилар ассоциацияси (АТР) рейтингида 1-ўринга қайтишга имкон беради. Умуман олганда унинг ҳисобида АТР’нинг 78 та мусобақасидаги ғолиблик бор.\nДоминик Тим эса Австралиядаги мусобақа финалчиси бўлгани эвазига дунёнинг 4-рақамли теннисчисига айланади. “Замин” янгиликларини “Youtube”да кузатиб боринг\nРафаэль Надал 4-марта US Open ғолиби бўлди (фото)\n9-09-2019, 11:33, Спорт\n27-01-2019, 16:46, Спорт\nНовак Жокович: «Истомин ҳайратланарли ўйин кўрсатди ва ҳақли ғалабага эришди»\n19-01-2017, 16:49, Спорт


BANBAKT suppozitorii 100mg N3 Toshkent aptekalarida narxlari, dori haqida malumot, qollanishi va analoglari Apteka.uz saytida\nBANBAKT suppozitorii 100mg N3\nFaol modda: klindamisina fosfat\nBarcha Banbakt dorilari\nO'zbekiston Sog'liqni Saqlash Vazirligi tomonidan 17.01.2020 da DV/X 07399/01/20 registratsion raqami bilan ro'yxatdan o'tgan\nфаол модда: клиндамицин фосфат 100 мг клиндамицинга эквивалентдир;\nёрдамчи модда: қаттиқ ёғ (Suppocire NAI 25A).\n3 вагинал суппозиторийлар ПВХ/ПЭ стрипда. 1 стрипдан тиббиётда қўлланилишига доир йўриқномаси билан бирга картон ўрамда.\nКлиндамицин ўзида антибактериал препарат ҳисобланади. Клиндамицин бактериал рибосомага таъсир этиш орқали бактериал оқсиллар синтезини сусайтирадиган линкозамид антибиотик ҳисобланади. Антибиотик кўпроқ 50S рибосома суббирлиги билан боғланади ва трансляция жараёнига таъсир этади. Клиндамицин, кўплаб оқсил синтези ингибиторлари каби кўпроқ бактериостатик антибиотик бўлиб, унинг самарадорлиги вақт давомийлиги билан боғлиқ бўлади, ушбу вақт давомида фаол модда концентрацияси организмни инфекцияловчи MIC дан юқори бўлиб қолади.\nКлиндамицинга чидамлилик кўпинча рибосомада, одатда, РНК асосларини кимёвий модификациялаш ёки РНКда, баъзан оқсилларда нуқтали мутациялар орқали нишон жойлашиши модификацияси билан боғлиқ бўлади. Айрим организмларда in vitro шароитларида линкозамидлар, макролидлар ва В стрептограминлар ўртасида кесишган резистентлик намоён этилган. Клиндамицин ва линкомицин ўртасида ҳам кесишган резистентлик намоён этилган.\nКлиндамицин in vitro шароитида, маълум қилинишича, бактериал вагиноз билан боғлиқ бўлган қуйидаги организмлар штаммлари аксариятига қарши фаол ҳисобланади: Bacteroides spp., Gardnerella vaginalis, Mobiluncus spp., Mycoplasma hominis, Peptostreptococcus spp.\nБактериал вагиноз ташхисини қўйиш ва даволаш схемасини белгилаш мақсадида, одатда, бактериялар микроорганизми ва сезувчанлигини аниқлаш амалга оширилмайди. Gardnerella vaginalis ва Mobiluncus spp. вагинознинг потенциал бактериал патогенлари сезувчанлигини белгилашнинг стандарт методикаси аниқланмаган. Bacteroides spp. ва грам-мусбат анаэроб кокклар, шунингдек Mycoplasma spp. сезувчанлигини аниқлаш усуллари клиник ва лаборатория стандартлари институти (CLSI) томонидан тавсифланган бўлиб, унда грам-манфий ва грам-мусбат анаэробларнинг клиндамицинга сезувчанлиги йўқолиши нуқталари эълон қилинган. Клиндамицинга сезувчан ва эритромицинга резистентли клиник изолятлар D-тест ёрдамида клиндамицинга резистентлиликни кучайтириш юзасидан ҳам текширилиши керак. Бироқ сезувчанликнинг йўқолиш нуқталари антибиотиклар билан маҳаллий даволаш учун эмас, балки мунтазам даволаш учун мўлжалланган.\nСохта-мембраноз колит деярли барча антибактериал препаратлар, шу жумладан клиндамицин қўлланилганида қайд этилган бўлиб, енгил оғирлик даражасидан ҳаёт учун хавфли даражагача ўзгариб туриши мумкин. Перорал ва парентерал буюриладиган клиндамицин оғир колит билан боғлиқ бўлиб, у ўлим билан якунланиши мумкин. Клиндамицин перорал ва парентерал қўлланилганида, шунингдек клиндамициннинг маҳаллий (трансдермал ва вагинал) препаратлари билан қўлланилганида диарея, қонли диарея ва колит (шу жумладан, сохта-мембраноз колит) тўғрисида маълум қилинган. Шу туфайли ушбу ташхис вагинал суппозиторийлар қўлланилганидан сўнг диарея бўлган пациентларда ҳисобга олиниши муҳим, чунки клиндамицин дозасининг тахминан 30 фоизи қинда тизимли абсорбцияга учрайди.\nАнтибактериал препаратлар билан даволаш йўғон ичак нормал флорасини ўзгартиради ва клостридияларнинг ҳаддан ташқари ўсишини пайдо қилиши мумкин. Тадқиқотлар шуни кўрсатадики, Clostridium difficile томонидан кучайтириладиган токсин антибиотиклар қўлланилиши билан боғлиқ бўлган колитнинг асосий сабаби ҳисобланади.\nСохта-мембраноз колит ташхиси қўйилгандан сўнг даволаш тадбирларини бошлаш керак. Сохта-мембраноз колитнинг енгил даражали ҳолатлари, одатда, бевосита препаратни қабул қилиш тўхтатилишига жавоб беради. Ўртача ва оғир даражали ҳолатларда оқсилли препаратлар қўшилган эритмалар ва электролитлар, шунингдек колитни пайдо қиладиган Clostridium difficileга нисбатан клиник самарадор антибактериал препарат билан даволашни амалга ошириш керак.\nСохта-мембраноз колит симптомлари антибактериал даволаш вақтида ҳам, даволашдан кейин ҳам пайдо бўлиши мумкин. Клиндамициннинг вагинал суппозиторийларидан фойдаланиш қинда касаллик юқтирмайдиган организмлар ўсишига олиб келиши мумкин. Клиник тадқиқотларда клиндамициннинг вагинал суппозиторийларидан фойдаланилганда, ҳомиладор бўлмаган 589 нафар аёлнинг 2,7% кандидоз, 3,6% вагинит пайдо бўлганлиги қайд этилган. Кандидоз, бу ерда маълум қилинишича, вагинал ёки новагинал кандидоз ва замбуруғлар туфайли юзага келадиган юқумли касалликлар атамаларини ўз ичига олади. Вагинит вульвовагинал бузилиш, қиндан ажратмалар ва вагинит/вагинал юқумли касаллик атамаларини ўз ичига олади.\nАёл пациентларни препарат билан даволаниш вақтида жинсий алоқалардан, шунингдек интравагинал юбориш учун бошқа воситалар (тампонлар, босим остида суюқ дори пуркаб ювиш) қўлланилишидан сақланиш кераклиги тўғрисида огоҳлантириш зарур.\nАёл пациентларни Банбакт® суппозиторийлари таркибида презервативлар ёки ҳомиладор бўлишдан сақлайдиган вагинал диафрагмалар каби латекс ёки резинадан тайёрланган буюмлар мустаҳкамлигини камайтириши мумкин бўлган моддалар мавжудлиги тўғрисида ҳам огоҳлантириш керак. Шу туфайли Банбакт® суппозиторийлари қўлланилганидан сўнг 72 соат давомида бундай буюмлардан фойдаланиш тавсия этилмайди.\nАёл жинсидаги шахсларда постменархе даврида бактериал вагинозни даволашда клиндамициннинг вагинал суппозиторийлари хавфсизлиги ва самарадорлиги катта ёшдаги аёлларда клиник маълумотлар экстраполяциясида аниқланган. Агар ўсмир қиз бактериал вагиноз симптомлари билан тиббий мутахассисга мурожаат қилса, жинсий йўл билан юқтириладиган касалликлар ва бактериал вагиноз хавфининг бошқа омиллари пухта баҳоланишини амалга ошириш керак. Аёл жинсидаги шахсларда менархегача клиндамициннинг вагинал суппозиторийлари қўлланилиши хавфсизлиги ва самарадорлиги аниқланмаган.\nКлиндамициннинг вагинал суппозиторийлари қўлланилиши клиник тадқиқотларида 65 ёш ва ундан катта ёшдаги пациентлар гуруҳи ва ёшроқ пациентлар гуруҳи ўртасида терапияга клиник жавобдаги фарқни баҳолаш учун қайд этилган катта ёшдаги пациентларнинг етарлича иштироки таъминланмаган.\nҲомиладор аёлларда клиник тадқиқотларда ҳомиладорликнинг иккинчи ва учинчи уч ойлигида туғма нуқсонлар такрорланиш тезлиги ошиши ва клиндамициннинг тизимли қўлланилиши ўртасида ўзаро боғлиқлик аниқланмаган.\nҲомиладорликнинг биринчи уч ойлигида клиндамициннинг вагинал суппозиторийлари тахмин қилинадиган фойда хавфдан юқори бўладиган ҳолатдагина қўлланилиши керак. Ҳомиладор аёлларда ҳомиладорликнинг биринчи уч ойлиги давомида клиндамициннинг вагинал суппозиторийлари қўлланилиши бўйича мос назорат қилинадиган тадқиқотлар ўтказилмаган.\nҲомиладор аёлларда ҳомиладорликнинг иккинчи уч ойлигида 2% вагинал крем шаклида клиндамицин қўлланилиши ўрганилган. 7 кун давомида даволанган аёллар ўртасида аномал туғилишлар вагинал крем шаклида клиндамицин қабул қилган пациентларда плацебо қабул қилган пациентларга нисбатан 2% кўпроқ қайд этилган (тегишли равишда, 0,5% пациентларга нисбатан 1,1%).\nРепродуктивлик юзасидан тадқиқотлар каламушларда ва сичқонларда клиндамициннинг кунига 600 мг/кг гача дозада (тегишли равишда, 62 ва 25 баравар, одам учун максимал доза тана юзаси майдонига боғлиқ бўлади) перорал ва парентерал шаклларидан фойдаланиб ўтказилган, клиндамицин қўлланилганидан сўнг ҳомила учун зарар белгилари аниқланмаган. Қорин пардаси ичига клиндамицин кунига 200 мг/кг (тана юзаси майдони конверсиясига асосланган тавсия этиладиган дозадан тахминан 10 баравар кўпроқ) дозада юборилган сичқонлар битта линияси ҳомилаларида танглай ёриқлари кузатилган. Ушбу таъсир сичқонларнинг бошқа линияларида ёки бошқа турларида кузатилмаганлиги туфайли ушбу таъсир авлодлар линиясига нисбатан специфик бўлиши мумкин.\nКлиндамицин перорал ёки парентерал юборилгандан сўнг она сутида аниқланади. Клиндамицин фосфат вагинал юборилгандан сўнг клиндамициннинг организмдан она сутига ўтиши маълум эмас.\nКлиндамицин эмизикли чақалоқларнинг меъда-ичак флорасига нохуш таъсир этиши мумкин. Агар эмизувчи она учун клиндамициннинг перорал ёки вена ичига қўлланилиши талаб қилинса, бу кўкракдан эмизишни тўхтатиш учун асос бўлмайди, бироқ муқобил препарат қўлланилиши афзалроқдир. Меъда-ичак флораси учун диарея, кандидоз (тил оқариши, бўрсиқиш) ёки кам ҳолларда, антибиотиклар қўлланилиши билан боғлиқ колит эҳтимолидан далолат берадиган қон аралаш ич кетиш каби нохуш оқибатлар эҳтимоли юзасидан чақалоқлар мониторинги ўтказилиши керак.\nОна томонидан клиндамицин қабул қилиш клиник зарурати билан бир қаторда кўкракдан эмизишнинг бола ривожланиши ва соғлиғи учун афзалликларини, шунингдек эмизикли бола учун ҳар қандай потенциал нохуш оқибатларни, клиндамицин қўлланилиши оқибатларини ёки она соғлиғини ҳисобга олиш керак.\nҲайвонларда ўтказилган тадқиқотлар фертиллик бузилиши белгиларини аниқламаган.\nТранспорт воситасини бошқариш ва бошқа механизмлардан фойдаланиш қобилиятига таъсири\nКлиндамициннинг автомобилни бошқариш ёки бошқа механизмлардан фойдаланиш қобилиятига таъсири тўғрисидаги маълумотлар йўқ.\nБанбакт® суппозиторийлари ҳомиладор бўлмаган аёлларда бактериал вагинозни 3 кунлик даволаш сифатида тавсия этилган.\nИзоҳ: Ушбу тавсия мақсадида, бактериал вагинознинг клиник ташхиси, одатда, қиндан гомоген ажралмалар мавжудлиги билан аниқланади, улар:\n‒ 4,5 дан кўпроқ рН га эга;\n‒ 10% калий гидроксид эритмаси (KOH) билан аралаштирилганда аминнинг “балиқ” ҳиди ажратилади;\n‒ микроскопик тадқиқотда таркибида “муҳим” ҳужайраларни сақлайди.\nБактериал вагиноз ташхиси билан мувофиқлашадиган Грам бўйича бўяш натижалари қуйидагиларни ўз ичига олади:\n‒ сезиларли пасайган ёки мавжуд бўлмаган Lactobacillus морфологияси;\n‒ Gardnerella морфотипи устунлиги;\n‒ кам сонли лейкоцитлар ёки уларнинг мавжуд бўлмаганида қўлланилади.\n‒ клиндамицин, линкомицинга ёки ушбу вагинал суппозиторийнинг бошқа таркибий моддаларига ўта юқори сезувчанлик.\n‒ регионал энтерит, ярали колит ёки анамнезида антибиотиклар қўлланилиши билан боғлиқ колит бўлган пациентларга қўллаш мумкин эмас.\nКлиндамицин мунтазам қўлланилганида нейро-мушакларни блокировка қилиш хусусиятларига эгалиги, улар бошқа нерв-мушакларни блокировка қилувчи препаратлар таъсирини кучайтириши мумкинлиги исботланган. Шу туфайли бундай препаратларни қабул қилаётган пациентларда клиндамициндан эҳтиёткорлик билан фойдаланиш керак.\nКлиник тадқиқотларда клиндамицин фосфатнинг вагинал суппозиторийлари қўлланилган 1% ёки ундан кўпроқ пациентлар томонидан маълум қилинган ҳолатлар қуйидагилардан иборат бўлган:\nТаносил тизими: вульвагинал бузилиш (3,4%), вагинал оғриқ (1,9%) ва вагинал кандидоз (1,5%).\nУмуман организм: замбуруғлар туфайли юзага келадиган юқумли касалликлар (1,0%).\n1% дан камроқ пациентлар томонидан маълум қилинган бошқа ҳолатлар қуйидагиларни ўз ичига олади:\nТаносил тизими: ҳайз циклини бузилиши, дизурия, пиелонефрит, қиндан ажралмалар ва вагинит/вагинал юқумли касалликлар.\nУмуман организм: қориндаги спазмлар, қоринда тарқоқ оғриқ, иситмалаш, биқин оғриши, тарқоқ оғриқ, бош оғриғи, жузъий тарқалган шишиш ва кандидоз.\nОвқат ҳазм қилиш тизими: диарея, кўнгил айниши ва қусиш.\nТери: қичишиш (препарат қўлланилган жойдан ташқари), тошма, препарат қўлланилган соҳадаги оғриқ, препарат қўлланилган жойда қичишиш.\nКлиндамициннинг бошқа рецептура шакллари:\nВагинал қўлланиладиган шаклдаги клиндамициннинг умумий тизимли таъсири перорал клиндамицин гидрохлориднинг терапевтик дозалари тизимли таъсиридан (2 баравардан 20 бараваргача) ёки парентерал клиндамицин фосфатнинг терапевтик дозалари тизимли таъсиридан (40 баравардан 50 бараваргача) сезиларли даражада пастроқ. Гарчи ушбу пастроқ даражали таъсирларнинг клиндамицин перорал ёки парентерал қўлланилганда кузатиладиган умумий реакцияларни қўзғатиш эҳтимоли кам бўлсада, ушбу реакциялар, шунингдек бошқа реакцияларнинг пайдо бўлиш эҳтимолини истисно қилиб бўлмайди.\nКлиндамицин перорал ёки парентерал қўлланилганда қуйидаги ножўя реакциялар пайдо бўлганлиги ва лаборатория анализлари маълумотлари ўзгарганлиги тўғрисида маълум қилинган бўлиб, улар Банбакт® суппозиторийлари қўлланилганидан кейин ҳам кузатилиши мумкин:\nМеъда-ичак йўллари: қориндаги оғриқ, эзофагит, кўнгил айниши, қусиш, диарея ва сохта-мембраноз колит (йўғон ичак яллиғланиши).\nГематопоэтик: транзитор нейтропения (лейкопения), эозинофилия, агранулоцитоз ва тромбоцитопения тўғрисида маълум қилинган. Ушбу хабарлардан ҳеч бирида клиндамицин ёрдамида бир вақтда терапия билан ҳеч қандай этиологик боғлиқлик аниқланиши мумкин эмас.\nЎта юқори сезувчанлик реакциялари: дори препарати билан терапия вақтида макулопапулез тошма ва эшакеми кузатилган. Барча ножўя реакциялар орасида кўпинча енгил ёки ўртача даражали тарқоқ қизамиқсимон тери тошмалари кузатилган. Клиндамицин қўлланилиши билан боғлиқ Стивенс-Джонсон синдромини эслатувчи мультиформ эритемалари кам ҳолатлари кузатилган. Анафилактоид реакцияларнинг бир неча ҳолатлари тўғрисида маълум қилинган. Ўта юқори сезувчанлик реакциялари пайдо бўлганда препарат қўлланилишини тўхтатиш керак.\nЖигар: клиндамицин билан даволашда сариқ касали ва жигар функциялари бузилиши кузатилган.\nТаянч-ҳаракатлантирувчи аъзолар: полиартритнинг кам ҳолатлари тўғрисида маълум қилинган.\nБуйраклар: гарчи клиндамициннинг буйраклар шикастланиши билан бевосита боғлиқлиги аниқланмаган бўлсада, кам ҳолларда буйраклар дисфункцияси кузатилади, азотемия, олигурия ва/ёки протеинурия бундан далолат беради.\nВагинал клиндамицин креми қўлланилгандан сўнг сохта-мембраноз колит тўғрисида маълум қилинган.\nТавсия этиладиган доза кунига бир, кўпроқ тунда кетма-кет уч кун давомида вагинал суппозиторийни ташкил этади.\nПрепаратнинг тавсия этилган қўлланилишида дозанинг ошириб юборилиши ҳолатлари маълум эмас.\nПрепарат таркибидаги вагинал қўлланиладиган клиндамицин фосфат тизимли таъсирлар ривожланиши учун етарли миқдорда абсорбцияланиши мумкин.\nДоза ошириб юборилган тақдирда, зарур ҳолларда, умумий симптоматик ва тутиб тутрувчи даволаш тавсия этилган.\nПрепарат тасодифан ичга қабул қилинган ҳолатда, қонда клиндамициннинг терапевтик концентрациялари билан боғлиқ таъсирлар пайдо бўлиши мумкин.


ЎзА - Боёвут “Бекати”дан Япониягача\nБоёвут “Бекати”дан Япониягача\nМактаб даврини ўқувчиларимизнинг нафақат баркамол вояга етиши, балки уларнингқизиқишларининг тўла-тўкис шаклланиш босқичига қиёслаш мумкин.\nТалантли ўқувчининг интилишини аввало мураббий англайди. Тўғри йўналиш ва тарбия берилса, кичик иқтидор соҳиби бўй чўзади, кейинчалик у, улкан интеллектуал яратувчига айланадики, натижада бутун бошли давлат ва миллат равнақига хизмат қилади.\nБоёвут туманида Бекат номли қишлоқ бор. Иккинчи жаҳон урушидан кейин темир йўл бекати атрофига Ўзбекистонимизнинг турли гўшаларидан одамлар келиб яшаб қолишади ва у рамзий тарзда "Бекат", дея атала бошланди.\nКейинги йилларда 6-умумтаълим мактабидан етишиб чиқаётган бир неча иқтидор соҳиблари қишлоқ довруғини кўтара бошлади. Сардор Маматқулов, Вилоят Бозорова, Мухлиса Мирзаева сингари тасвирий санъат йўналишида изланаётган ёшлар нафақат Сирдарё вилояти, балки республика миқёсидаги анжуманларда нуфузли ўринларни қўлга киритдилар.\n6-синф ўқувчиси Лочинбек Зокиров Япония ҳукумати томонидан ташкил этилган "Она замин муҳофазаси ва табиат" мавзусидаги тасвирий санъат асарлари кўргазмасида қатнашиб, 94 давлатдан қатнашган 18 минг иштирокчи ичида 48 нафар ғолиблар қаторидан ўрин олди ва Боёвутликлар номини дунёга танитди.\n“Мактабимизда амалий фанлар методик бирлашмаси томонидан тасвирий санъат фанларининг ўқитилишига катта эътибор қаратилмоқда, — дейди мактаб директорининг ўқув ишлари бўйича ўринбосари Каримбой Мирзаев. Сабаби, ўқув даргоҳида неча ўн йилликлар давомида тасвирий санъат фанлари изчил ўқитиш самараси ўлароқ, ўқувчиларимиз бири-бирига ҳавас қилиб рассомлик иқтидорини намоён қила олдилар.\nБолалар ижодини тарғиб қилиш, уларга эътибор қаратиш мақсадида мактабимизда тасвирий санъат музейи ташкил қилганмиз. Ҳозирда Камолиддин Бекзод номидаги дизайн ва рассомлик институти талабалари Зилола Сатторова, Сарвиноз Тошева, Дилдора Примқулова, аввал рассомчилик, кейинчалик кинорежиссурада ижод қилаётган Ойбек Қаршибоев ва бир қанча собиқ ўқувчиларимиз асарлари бу ердан ўрин олган. Улар автопортрет, манзара, тарихий, ҳар хил йўналишларни қамраб олган. 2018 йилда туман миқёсида ўқувчиларимизнинг бу фандан ўзлаштириши юқори баҳоланди, ”Йилнинг энг яхши тасвирий санъат фани ўқитувчиси“ дея эътироф этилдим. Айни пайтда ўқув ишлари бўйича масъул бўлсам-да, тасвирий санъат борасидаги ташаббусларни доимо қўллаб қувватлайман”.\nБекат қишлоғидаги бу мактаб ўтган асрнинг 70-йилларида қурилган. Кейинги йилларда у-бу таъмирлаш ишлари олиб борилган бўлса-да, янги инновацин техникалар ҳали етарли эмас. Жумладан, бири-биридан иқтидорли ёш рассомларнинг 150 дан ортиқ ишлари ҳам таъмирталаб хонада жойлашган.\n”Жамоамизда 58 ўқитувчи 559 ўқувчига дарс беради, — дейди мактаб директори Оллоберди Исломов. — Қишлоғимизда мактабимиз асосий маънавият ўчоғи ҳамдир. Турли маънавий тадбирлар ҳам асосан шу ерда ўтказилади. Таълим тизимидаги тезкор янгиланишлар, ”Бутун кучни халқ ичидан олайлик, қучоқ очиб мактабларга борайлик “тамойилининг илгари сурилиши, ”Оила-маҳалла-мактаб-олий ўқув юрти“ концепцияси ҳали кўплаб иқтидорларни кашф этиш, ўқитувчининг обрўсини ошириш йўлидаги узвий қадамдир. Шу боис, мактабимиз 2020-2022 йиллар даврида “Замонавий мактаб” дастурига киритилиб, янги қиёфа касб этаётганидан беҳад хурсандмиз”.\nЧиндан-да Бекат қишлоғининг кашф этилмаган иқтидорли ёшлари кўп. Улар ҳали илм-фан адабиёт, тасвирий санъатда ўз салоҳиятини намоён қила олади. Мен эса буюк адиб Чингиз Айтматов: ”Инсонга абадийликнинг битмас туганмас ҳаракатини ўзида мужассамлаштирган ақлий афзалликлар ато қилинган ва инсон омон қолишни истаса, тараққиётнинг чўққилари сари кўтарилишни хоҳласа, у ўзидаги ёвузлик устидан ғалаба қилмоғи зарур” деган сўзларини яна бир бор эсладим.


Мимли масдар, исми олат, исми тафзил – Islom Nuri\nМимли масдар, исми олат, исми тафзил\nМим билан бошланган масдарлар масдари мимий деб аталади. У сулосий мужаррадда مَفْعَلٌ вазнида келади: مَصْدَرٌ (қайтмоқ), مَسْمَعٌ (эшитмоқ), مَبْدَأٌ (бошламоқ) каби.\nСулосий мужарраддан бошқаларда эса исми мафъули вазнида келади: مُكْرَمٌ , مُدَحْرَجٌ , مُتَدَحْرَجٌ каби.\nБир ишни бажаришда ишлатиладиган қурол ва асбоб номи исми олат дейилади. Исми олат сулосий мужаррадда مِفْعَلٌ , مِفْعَالٌ ва مِفْعَلَةٌ вазнларида келади: مِسْطَرٌ , مِفْتَاحٌ ва مِكْنَسَةٌ каби. Исми олат 3 сийғада тусланади:\nمِضْرابٌ – урадиган бир асбоб, муфрад, исми олат.\nمِضْرابانِ – урадиган икки асбоб, тасния, исми олат.\nمَضَارِيبُ – урадиган кўп асбоблар, жамъ, исми олат.\nБир сифатнинг бировда бошқага нисбатан ортиқроқлигини билдирган исм исми тафзил (қиёсий сифат) деб аталади.\nИсми тафзил 6 сийғада тусланади:\nاَضْرَبُ – урувчироқ бир эркак, муфрад, музаккар, исми тафзил.\nاَضْرَبَانِ – урувчироқ икки эркак, тасния, музаккар, исми олат.\nاَضْرَبُونَ – урувчироқ, кўп эркаклар, жамъ, музаккар, исми тафзил.\nضُرْبَى – урувчироқ бир аёл, муфрад, муаннас, исми тафзил.\nضُرْبَيَانِ – урувчироқ икки аёл, тасния, муаннас, исми тафзил.\nضُرْبَيَاتٌ – урувчироқ кўп аёллар, жамъ, муаннас, исми тафзил.


Ироқда парламeнт сайловлари бўлиб ўтди — www.ziyouz.uz\nБош саҳифа ЯнгиликларИроқда парламeнт сайловлари бўлиб ўтди\n30 январь куни Ироқда парламент сайлови бўлиб ўтди. Мамлакат аҳолиси илк бор кўппартиявийликка асосланган, демократик йўл билан ўтказилган сайловда 7761 нафар номзод орасидан 275 депутатни танлаб олиши керак эди. Марказий сайлов комиссиясининг дастлабки маълумотларига кўра, Ироқ аҳолисининг 60 фоизи сайловда иштирок этган.\nДемократик тамойилларнинг қарор топишида муҳим омил сифатида баҳоланаётган ушбу сиёсий тадбирга жаҳон ҳамжамияти катта қизиқиш билдирди. Сайлов жараёни хорижлик мутахассислар томонидан мунтазам кузатиб борилди.\nЧет элларда муҳожирликда яшаётган ироқликлар ҳам парламент сайловларида фаол иштирок этгани айтилмоқда. Масалан, Австралияда 11 минг ироқлик яшайди. Улар чет элларда яшаётган ироқликлар орасида биринчи бўлиб жума куни Сидней шаҳрида ташкил этилган сайлов участкаларида байрамона руҳда овоз берганлар.\nҲозирда Эрон энг кўп ироқликлар яшаётган давлат ҳисобланади. Бу мамлакатда 61 минг ироқлик сайловда қатнашиш учун рўйхатдан ўтди. Улар Эрон пойтахти Теҳронда ташкил этилган сайлов участкасида овоз берган.\nЕвропа мамлакатларидан Швецияда 31 минг ироқлик сайловларда қатнашиш истагини билдирганди. Европанинг бошқа давлатлари ва АҚШда яшаётган Ироқ фуқаролари ҳам сайловларда фаол қатнашган. Британияда яшаётган 150 минг ироқликнинг 30 мингдан кўпроғи Лондон, Манчестер, Глазго шаҳарларида овоз берган.\nГерманиядаги 25 мингдан кўпроқ ироқликлар эса, сайловда қатнашиш истагини билдирганди. 10 мингдан ортиқ Ироқ фуқароси истиқомат қилаётган Францияда бир минг эллик нафар ироқлик сайловда қатнашиш учун рўйхатдан ўтганди.\nИорданияда 20 мингдан ортиқ Ироқ фуқароси сайлов расмийлари томонидан рўйхатга олинди. Бирлашган Араб Амирликларида 12 минг 600, Сурияда 16 минг 581 ироқлик ва Туркияда 4 минг 200 нафар Ироқ фуқароси сайловда қатнашиш учун рўйхатдан ўтганди. Халқаро миграция ташкилоти маълумотига кўра, Ироқ парламенти сайловлари учун чет элларда берилган овозлар натижаси 5 февральда эълон қилинади.\nШу ерда алоҳида таъкидлаб ўтиш керакки, Ироқда сайловлар арафасида исёнчилар ҳужумлари авжига чиқди. БМТ расмийларининг эътирофича, Ироқ парламенти сайловларига техник жиҳатдан яхши тайёргарлик кўрилган, лекин, мамлакатнинг айрим минтақаларида хавфсизлик билан боғлиқ вазиятлар кўнгилдагидек эмаслиги ҳам айтиб ўтилди.\nУмумхалқ сайлови ўтказишга ҳаракат бошланганидан буён бу йирик сиёсий тадбирнинг тинч ва осуда ўтишини таъминлаш Ироқ раҳбарияти олдидаги долзарб масала бўлиб келаётган эди. Кўпчилик номзодлар турли таҳдидлардан чўчиб, ҳатто, сайловолди тарғиботларида ўз номларини ва сиёсий дастурларини овоза қила олмади. Сайлов арафасида мамлакатда хавфсизлик чоралари янада кучайтирилди. Уч кун давомида (29-31 январь) Ироқнинг барча чегаралари ёпиб қўйилди. Шу кунлар ичида муқаддас ҳаж сафаридан қайтаётган ироқликлардан ташқари ҳеч ким мамлакатга киритилмади.\nШунга қарамай, 30 январь куни ўнга яқин шаҳарда қўпорувчилик ҳаракатлари содир этилди. Натижада 35 киши ҳаётдан кўз юмди. Маълумотларга кўра, бунинг учун жавобгарликни Абу Мусаб аз-Заркавий етакчилик қилаётган террорчи гуруҳ ўз зиммасига олган.\nИроқдаги парламент сайлови хакқаро сиёсатчилар томонидан турлича баҳоланмоқда. Масалан, АҚШ президенти Жорж Буш сайлов демократия сари ташланган муҳим қадам эканини таъкидлаган. Буюк Британия бош вазири Тони Блер эса Ироқда ўтказилган илк демократик сайловни глобал террорчиликка қарши курашдаги кучли зарба сифатида баҳолаган.\nҲозирча кузатувчилар, сайлов Ироқда ҳокимият органларидаги ўринларнинг адолатли тақсимланишида муҳим аҳамият касб этишига шубҳа билдирмаяпти. Якуний натижалар эса, ўн кун ичида расман эълон қилинади.\nББС сайтидан олинган материаллар асосида\nШерзод АҲМАТОВ тайёрлади.\nКейинги → Кейинги: Буюк ҳазилкаш (Шимолий Корея «отаси» Ким Чен Ирнинг махфийлик пардасига ўралган ҳаёти)


ДХХ қамоқдаги маҳбусларни ҳокимиятни босиб олиш ва диний ташкилот тузишда айблади « Ўзбекистон Халқ Ҳаракати\n05 November 2018 - 9:31\nБи-Би-Си радиосининг хабар беришича, бир неча маҳбус ДХХ томонидан қамоқхонадан туриб ҳокимиятни босиб олиш ва диний экстремистик ташкилот тузишда айбланиб, иши судга оширилган. Давлат хавфсизлик хизматининг судга тақдим қилган айблов хулосаларидан Ўзбекистон қамоқхоналари мамлакатда тақиқланган “Ҳизбут таҳрир” ташкилоти фаолияти ғояларини кенг тарғиб қилиш учун платформага айланиб қолган деган хулоса чиқади.\nБи-би-си қўлига келиб тушган ҳужжатларда ДХХ терговчилари гўёки, қамоқхонада туриб фаолият юритган бир неча маҳбусга нисбатан жиноий иш очганини билиш мумкин.\nҚарши шаҳрида бир вақтлар “Ҳизбут Таҳрир”га аъзоликда айбланиб, жазо муддатини ўтаб бўлаётган икки кишига нисбатан конституцион тузумга тажовуз ва диний экстремистик ташкилот тузиш айби қўйилган.\nДХХ Қашқадарё вилояти бошқармаси тергов бўлинмаси катта терговчиси, адлия майори О. Ғ. Жалолов 19 йилдан бери қамоқда ўтирган 48 ёшли Абдусамад Тўхтаев ва 18 йилдан бери қамоқда ўтирган марғилонлик 48 яшар маҳбус Иброҳим Исабоевларни қамоқдан туриб диний экстремистик ташкилот тузишда айбламоқда.\nАбдусамад Тўхтаевга қўйилган айблар орасида ҳокимиятни босиб олиш, конституцион тузумга тажовуз қилиш ҳам бор. Бу маҳбуслар аслида қамоқ муддатини ўтаб бўлган бўлса ҳам бир неча маротаба қамоқхона тартибини бузди, деган айб билан қамоқдан чиқарилмай келаётган бўлган.\nМаҳбуслардан бири Абдусамад Тўхтаев унга қўйилаётган айбнинг туҳматлигини айтмоқда.\nБи-би-сига етиб келган тушунтириш хатида ёзилишича, у касал бўлмаса ҳам шифокорнинг мажбурлови билан тиббиёт бўлимига ётқизилган.\nТиббиёт бўлимида гиёҳванд моддалари бўйича айбланиб қамалган Шакиров Даврон ундан нима учун қамалгани тўғрисида савол сўраган. Абдусамад Тўхтаев саволларга жавоб берганини уни ҳеч нарсага мажбур қилмаганини айтган.\nЯқинларининг иддао қилишича, маҳбусларнинг бу суҳбати ДХХ томонидан олдиндан ташкиллаштирилган ва у махсус мосламалар билан ёзиб олинган.\nЭнди ундан айбланувчиларга қарши ашёвий далил сифатида фойдаланишмоқда.\nДХХ айблов хулосасида ёзилишича, Абдусамад Тўхтаев Иброҳим Исабоев билан бирга жиноий тил бириктириб, бир гуруҳга бирлашиб, ўзи жазони ўтаётган муассасада “Ҳизбут Таҳрир” диний экстремистик ташкилоти аъзолари фаолиятини мувофиқлаштиришга ҳаракат қилган.\nЎзи билан жазони ўтаётган маҳкум Даврон Шакировга халифаликни тиклаш ҳақида маълумотларни оғзаки тарзда тарқатган. Конституцияга хилоф равишда халифалик давлати барпо қилиш тўғрисида очиқдан очиқ даъват қилиб, ушбу тақиқланган ташкилот таркибида фаол иштирок этиб келган.\nДХХ хулосасига кўра, маҳбус қамоқхонада тақиқланган ташкилот тузиш билан бирга унда фаол иштирок этиб келган.\nШунга ўхшаш айб Навоийда жазони ўтаётган 62 ёшли Бахтиёр Туропов ва Нокид Сотиболдиевга нисбатан қўйилган. Улар диний экстремистик ташкилот тузишда айбланиб 7 ва 6 йилга қамоқ жазосига ҳукм қилинган.\nАдвокатларга кўра, уларнинг олдига фирибгарлик бўйича жазо ўтаётган Отабек Матғозиев диктофон билан кириб, суҳбатларини ёзиб олган. Терговни ДХХнинг Навоий вилоятидаги бўлими олиб борган.\nКармана туман «Қосим шайх» масжиди имом ноиби Истамжон Хамроев эксперт сифатида маҳбуслар ўртасидаги савол-жавобни “Ҳизбут таҳрир” ғояларини тарғиб қилиш дея баҳолаб берган.\nМаҳбусларнинг қандай қилиб, ичкарида диктофон билан юриши мумкинлиги бир масала бўлса, ДХХ қўйган айбларнинг қанчалик жиддий ва ҳимоячилар тили билан айтганда абсурдлиги иккинчи масаладир.\nБи-би-си Республика Бош прокуратурасига маҳбуслар ичкарида қандай қилиб давлатни ағдариши мумкин, бунга шароит яратиб берилганми деган саволларни бердик.\nБироқ ушбу саволларимизга бир неча кундан бери жавоб ололганимиз йўқ.\nПрезидент Шавкат Мирзиёев 2018 йил 16 феврал куни Бухорода қилган чиқишида МХХ ходимларини айёвсиз танқид қилган ва уларни Бухорода қутурган итга қиёслаганди.\nЎзбекистонда МХХ ДХХ га ўзгартирилди ва илк бор хизмат ҳақида қонун қабул қилинди.\nБироқ ушбу ташкилот Ўзбекистонда ҳали ҳам матбуот учун ёпиқлигини кузатиш мумкин.\nМуддатини ўтаб бўлса ҳам турли сабаб билан 18-19 йилдан бери қамоқдан чиқарилмаётган ва энди давлатни тўнтаришда айбланаётганларнинг яқинлари ҳамон адолатдан умид қилмоқда.\nБоласини 19 йил кутиб кўзлари ожиз бўлиб қолган 83 ёшли Озода Турсунбоева ўғли Абдусамад Тўхтаевнинг Қаршидаги қамоқхонадан туриб, кучли бир давлатни ағдариши мумкинлигига ишонмайди.


Атамбаев душман оширмаслик учун Москвага борди\n18 январ 2019, Тошкент вақти: 12:43\nҚирғизистон президенти Алмазбек Атамбаев ва Россия президенти Владимир путин учрашув чоғида.\nАйрим қирғиз ва рус таҳлилчилари Қирғизистон президенти Атамбаевнинг Москвага бориб ҳеч қандай шартномаларни имзоламай ва Кремлнинг ваъдаларини олмай Путин билан учрашиб келганини “душман оширмаслик сиёсати” сифатида баҳоламоқда. Бунгача Қирғизистон Россия билан имзоланган шартномаларни бекор қилган ва бунинг ортидан Кремлга қарам матуботда Қирғизистон “душман давлатлар”га тенглаштирилаётган эди.\nЎтган ҳафтада президент Алмазбек Атамбаевнинг Москвага қилган сафари жорий ҳафтада қирғиз, рус ва халқаро матбуот томонидан кенг таҳлил қилина бошланди.\nМазкур сафар икки жиҳати билан аввалги сафарлардан ажралиб туради. Биринчидан, Атамбаев ва Путин музокаралардан сўнг ҳеч қандай шартномаларни имзоламади. Путин бу сафар Атамбаевга ҳеч қандай ваъдаларни бермади. Иккинчидан, Владимир Путин президент бўлганидан бери биринчи марта Қирғизистонни Киргизия, деб атади. Бунгача Путин қирғиз расмийлари билан учрашувлари чоғида ва расмий чиқишларида "Киргизстан", деб гапирар эди.\n-Киргизия стратегик алоқаларимиз шаклланган ишончли ҳамкоримиздир.Ҳамкорлигимиз янада ривожланаяпти. Бунга Россиядаги қирғиз муҳожирларининг сони жуда кўп экани ҳам яққол мисолдир, - деб айтган Владимир Путин учрашув чоғида.\nТаҳлилчилар Атамбаевнинг Москвага сафар қилишидан мақсад Путинни Қирғизистон Россиянинг ишончли ҳамкори эканига ишонтириш бўлганини айтмоқдалар. Чунки 2016 йил бошида Атамбаев Қирғизистон йирик лойиҳаларни амалга оширишда “Москвадан воз кечгани”ни айтганидан сўнг, қирғиз парламенти Россия билан имзоланган қатор давлатлараро шартномаларни бекор қилган эди. Шундан сўнг Москва матбуотида Қирғизистон қораланган мақолалар пайдо бўлган, айрим нашрларда эса Қирғизистон “Россияга душман бўлаётган давлат” сифатида тилга олинганди.\n-Россия Қирғизистонга берган ваъдаларини бажара олмади. Қирғизистон шу муносабат билан Россия билан имзоланган шартномаларни бекор қилганидан сўнг, Москва бунга норозилик билдира бошлади. Мамлакатда ижтимоий-иқтисодий вазият оғир бўлиб турган бир пайтда Атамбаевга Кремлга ўхшаган душманнинг сира кераги йўқ. Шунинг учун қирғиз президенти Москвага бориб, Кремль билан алоқаларни юмшатишга уриниб кўрди, - деди сиёсатчи Равшан Жээнбеков.\nРоссиялик таҳлилчи Аркадий Дубнов эса халқаро матбуотга берган суҳбатида айтишича, бу сафар энг аввало Москва ва иккинчи навбатда Бишкек учун сиёсий зарурат эди. Чунки Кремль Қирғизистонга муносабати ўзгармаганини кўрсатиш ортидан ўз обрўсини тиклашга ҳаракат қилди ва учрашувда Путиннинг қирғиз меҳнат муҳожирларини эслаб ўтиши ҳам бежиз эмас.\n“...ўзининг эмоционаллиги, очиқлиги ва айрим пайтларда сиёсий нокоррект билдирувлари билан машҳур бўлган президент Атамбаев эса Путинга қирғиз элитаси ва оддий одамлар оарсидаги салбий эмоцияларни етказди”, деб ҳисоблайди Аркадий Дубнов.\nХалқ таълим вазири таълим нашрларини “колхозлаштириш”да айбланаяпти


04 декабр 2020, Тошкент вақти: 00:59\nҚирғизистон Ички ишлар вазирлиги маълумотида қайд этилишича, 2013 йилда Қирғизистон ҳудудида жиноят содир этганликда айбланиб 378 ҳорижлик фуқаро қўлга олинган. Уларнинг 188 нафари Ўзбекистон фуқароларидир. Уларнинг деярли барчаси чегарани ноқонуний бузиб ўтишда абланганлар.\n- Иккинчи ва учинчи ўринларини эса Қозоғистон ҳамда Тожикистон фуқаролари эгаллаган. Мазкур давлат фуқаролари ҳам кўпинча чегарани ноқнуний бузишда айбланиб қўлга олинади. Қирғизистонда бебошлик қилган, йўл ҳаракати қоидаларини бузган хорижликлар асосан хитойликлар экан. Ўтган йили мазкур айбловлар асосида Хитойнинг 12 фуқароси қайд этилган, -деб билдирди Озодлик радиосига Қирғизистон Ички ишлар вазирлигининг ҳорижликлар томонидан содир этилган жиноятларга қарши кураш бўлими бошлиғи Жирғал Шабралиев.\nАйни пайтда қирғизистонликлар томонидан ҳориж фуқароларига нисбатан содир этилган жиноятлар сони ҳам анчагина. Қирғизистон фуқароларидан жабр тортган ҳорижликлар асосан талаб-тўналган ва калтакланган.\n-Ўтган йили ҳориж фуқаролларига нисбатан содир этилган 120 жиноят қайдга олинган. Бу жиноятларнинг 92 таси фош этилган. Ҳориж фуқароларига қарши Бишкекда 93, Чуй вилоятида 8, Ўш вилоятида 5, Иссиқкўлда 4, Боткенда 4, Норинда 2 ва Жалолободда 1 жиноят бўлган. Бу жиноятлар асосан Хитой, Туркия, Корея, Россия, Покистон фуқароларини талаб-тўнаш, калтаклаш ёки масхаралаш билан боғлиқ. Ўтган йили энг кўп жиноят Хитой фуқароларига нисбатан содир этилган. Қирғизистонлик жиноятчилар қўлидан жабрланган хитойликлар сони 35 кишига етган, -деб билдирди Қирғизистон Ички ишлар вазирлиги матбуот котиби Жўрабой Абдураимов.\nЎтган йили Қирғизистонда 4 ҳорижлик қотиллик қурбони бўлган. Бу жиноятларнинг барчаси очилган.\nАйтиб ўтишў лозимки, Қирғизистонда чет эл фуқаросининг ўлдирилиши юзасидан энг шов-шувли иш бўйича Бишкек шаҳар Свердловск туман милициясининг бир неча ходими айбланиб судга тортилган. Улар ўтган йилнинг июль ойида Хитой фуқароси Гуан Джун Чан Свердловск туман милиция бўлимига суҳбат учун чақирилган. Шундан бир соатлар ўтгач, унинг жасади Бишкек марказидан топилган.\nМазкур иш юзасидан суд жараёни давом этмоқда.


Ҳоким ва ёшлар учрашуви — Shahrisabzt.UZ\nShahrisabz tumani 24.02.2020 Mahalliy\nЖорий йилнинг 21 февраль куни Шаҳрисабз туманининг “Мевазор” маҳалла фуқаролар йиғини 16-сонли Болалар мусиқа ва санъат мактабида анъанавий равишда ҳоким ва ёшлар учрашуви бўлиб ўтди. Унда тумандаги барча корхона, ташкилот, муассасанинг раҳбар ва ҳодимлари, бўлим бошлиқлари ва ёшлар иштирок этишди.\nУшбу учрашувда туман ҳокими Исроил Аманов сўзга чиқиб, Ўзбекистон Республикаси Президентининг Олий Мажлисга йўллаган Мурожаатномаси юзасидан ўз фикрларини билдириб ўтди.\n— Давлатимиз раҳбари 2020 йилни “Илм, маърифат ва рақамли иқтисодиётни ривожлантириш йили” деб ном берди, — дейди Исроил Аманов. – Бунинг замирида эса мамлакатимизда илм-фанни янада равнақ топтириш, ёшларимизни чуқур билим, юксак маънавият ва маданият эгаси этиб тарбиялаш, рақобатбардош иқтисодиётни шакллантириш борасида бошлаган ишларимизни жадал давом эттириш ва янги, замонавий босқичга кўтариш мақсадлари мужассамдир.\nШундан сўнг, учрашувда иштирок этаётган ёшлар ўз масалалари юзасидан туман ҳокимига тўғридан-тўғри мурожаат қилишди. Жойида ҳал қилиш имкони бўлган оғзаки мурожаатлар қаноатлантирилди. Атрофлича ўрганиш тақозо этиладиган масалаларни ҳал этиш юзасидан тумандаги ваколатли идораларга топшириқлар берилди.\nУчрашув сўнггида тумандаги банк ташкилотлари томонидан имтиёзли кредит асосида тадбиркорлик учун бизнес лойиҳалар тайёрлаган 7 нафар ёшларга туман ҳокими иштирокида сертификатлар топширилди.\nЭНЕРГИЯ БОР ЖОЙДА ИМКОНИЯТ ЯНАДА ОРТАДИ\n2019 йил 16 август куни Шаҳрисабз туманида сайёр қабул ўтказилди.


Араб давлатлари Суриядаги ихтилоф борасида хато қилишган – БАА » Новости Узбекистана сегодня: nuz.uz\nНовости Узбекистана → Жахонда → Араб давлатлари Суриядаги ихтилоф борасида хато қилишган – БАА\n11-04-2018 16:11 0 496 Рейтинг0 Чоп этиш\nАраб давлатлари Суриядаги ихтилоф борасида хато қилишган – БАА\nАраб давлатлари Сурия тақдирини араб давлатлари бўлмаган бошқа давлатларга ҳал қилишга ижозат бериб, бу давлатдаги ихтилоф борасида стратегик хатога йўл қўйишган. Бундай фикрни 10 апрелда араб сиёсий фикри анжумани FIKR16’да БАА ташқи ишлар вазири Анвар Гаргаш билдирди.\n“Ўтган ҳафтада Сурия бўйича ўтган учрашувда (Россия, Эрон ва Туркия президентлари учрашуви) сурияликлар ҳам, араб давлатлари ҳам тақдим қилинмади. Араб давлатлари Суриядаги ихтилоф борасида стратегик хатоларга йўл қўйишди, Араб давлатлари лигаси кўпроқ сиёсий таъсир кўрсатиши керак эди”, деб айтган Гаргаш.\nУнинг айтишича, араб оламида асосий устун араблар бўлиши керак ва унда Саудия Арабистони ва Миср каби давлатлар бошқа араб давлатлари кўмагида асосий ролни ижро этишлари лозим, бироқ ҳозирча бундай эмас.\nСурияда 2011 йилдан бери қуролли ихтилоф давом этиб келмоқда. Суриядаги ярашувга кафил давлатлар – Россия, Туркия ва Эроннинг 4 апрелдаги музокараларида деэскалация ҳудудларини жорий қилиш бўйича келишувга эришилди. Натижада 4 та шундай ҳудуд ташкил этилган: биринчиси Идлибда, иккинчиси Хомс шаҳридан шимолда, учинчиси Шарқий Гутада ва тўртинчиси Иордания билан чегарадаги Дера вилоятида.


Электромобиллар даври: Ўзбекистон қандай босқичда? - Zamin.uz\n11:37 / 17 марта 2020\nЭлектромобиллар даври: Ўзбекистон қандай босқичда?\nБугунги кунда электромобиллар ишлаб чиқариш зарурияти автомобилсозлар учун стратегик масалага айланмоқда. Яқинлашаётган янги даври ҳақида «Дарё» колумнисти Музаффар Қосимов маълумот беради.\nUzAuto Motors томонидан Ўзбекистонда ишлаб чиқариладиган автомобиль нархларининг кескин оширилиши охирги ҳафтада ижтимоий тармоқларда катта резонанс берди. Фақат энг эринчоқ одамларгина бу ҳолатга муносабат билдирмади десак бўлади. Хуллас, бу ёқда нефть бозори касодга учраб, бошқа тарафда эса коронавирус сабабли жаҳон иқтисодиёти орқага кетаётган бир пайтда ҳақиқатан ҳам мантиққа сиғмайдиган нарх кўтарилиши фақат UzAuto Motors’дагиларнинг ўзини хурсанд қилди холос.\nЛекин эътиборингизни нарх ошишига эмас, бошқа масалага қаратмоқчимиз.\nUzAuto Motors ишлаб чиқарадиган автомобиллар ва ҳозирда жаҳон бўйлаб ҳаракатланаётган деярли барча автомобиллар бу – ички ёнув двигатели асосида, яъни бензин, дизель ёки газ ёқилғиси ёқиб ҳаракатланадиган машиналардир. Мақоланинг қисқа моҳиятини айтадиган бўлсак, анъанавий бензин ва газда юрадиган автомобиллар замонаси якунланмоқда! Узоғи билан яна икки ўн йиллик ва улар ўз ўрнини электромобилларга бўшатиб беради.\nЁдингиздами, 10–15 йиллар олдин мобил телефонлар энди оммалашаётган пайтда телефон аппаратлари бозори Nokia’дан бошлаб Siemens, Motorola, Philips, Sony Ericsson ва ҳоказолар билан тўла эди. Сиз у пайтда Apple ва Xiaomi аппаратларини эшитмагансиз ҳам. Сабаби жуда оддий: тугмали оддий телефонлар замонасида бозорда ўз ўрнига эга бўлган юқоридаги компаниялар смартфонлар замонасига келиб бозор учун оммабоп таклифлар бера олмади ва ҳозирда мобил алоқа технологиялари бозорида уларни деярли учратмайсиз. 2010–2012 йилларда тугмали телефонларнинг замонаси аллақачон якунланди ва смартфонлар даври бошланди. Автомобиллар бозори билан ҳам шунга ўхшаш вазият содир бўлиши кутилмоқда (ва у аллақачон бошланган).\nБозорни электромобиллар билан забт этишни Tesla бошлаб юборди. Биргина 2019 йилнинг охирги чорагида компания 104 891 дона электромобил сотган. Ва бу борада Tesla ёлғиз эмас. Кўпчилик электромобиль деганда биринчи навбатда Tesla’ни тасаввур қилади. Лекин электромобиллар аллақачон Jaguar, Audi, Mercedes ва Porsche каталогларида ҳам бор.\nҲозирча фақат Porsche ишлаб чиқарган модел бозорда Tesla билан рақобатлаша оладиган даражада арзон чиққан ва техник жиҳатдан афзалликларни ҳам ваъда қилмоқда (хусусан, Porsche Taycan модели атиги 22 дақиқада 80 фоиз зарядланиши мумкин ва тўлиқ заряд олиши учун 1 соат кифоя қилади – сиз қаҳва ичиб бўлгунингизча машинангиз яна йўлга тайёр бўлади).\nЛекин бу бошқа автоконцернлар вазиятга шунчаки томошабин сифатида қараб ўтирибди дегани эмас.\nУмуман олганда, йирик автоконцернлар электромобиллар бозорига юрак ютиб қараб тургани аниқ. Бизга таниш анъанавий автомобиллар ишлаб чиқарадиган заводлар ёппасига электромобиллар ишлаб чиқаришга ўтмаётганининг энг катта сабаби конвейер линияларини электромобилларга мослаш учун ўн миллиардлаб доллар сармоя керак бўлиши билан боғлиқ.\nҚолаверса, электромобиль ишлаб чиқариш учун лойиҳалаш ва конструкторлик мутахассислари, йиғиш усталари ва ишчи ходимлар керак бўлади. Заводда бирваракайига бунча малакали ишчи топишнинг эса иложи йўқ. Айнан шу омиллар ҳозирча жаҳоннинг йирик автомобилсозлик корхоналарини бироз тутиб турибди. Шунга қарамай, бизни электромобиллар замонасига олиб ўтадиган техник инқилобга жуда яқин қолди.\nБир пайтлар чиқинди газлар миқдорини камайтириб кўрсатадиган қаллобликка эга дастурий таъминоти учун маломатга қолган Volkswagen ўз репутациясини тиклаш йўлида тинмай уринмоқда ва аввалига эълон қилган – 2025 йилга келиб бир миллионта электромобиль ишлаб чиқариш билан боғлиқ стратегик режасини ўзгартириб, энди 2023 йилдаёқ ушбу кўрсаткичга эришмоқчи. 2025 йилдан бошлаб эса улар йилига 1,5 миллион донадан электромобиль ишлаб чиқариб, бозорда ўз улушини эгаллашни кўзлаган.\nVolkswagen’нинг ID.3 электромобили шу йилнинг ёзида сотувда пайдо бўлади. Немислар бу борада кўзлаган марралари улкан: улар жаҳон электромобиль бозорининг байроқдор етакчиси бўлмоқчи. Ва бунга жиддий киришишди – концерн электромобиллар ишлаб чиқаришни йўлга қўйиш учун 33 миллиард евролик лойиҳани бошлаб юборишди. Шу жумладан, бутун Европа бўйлаб 36 мингта зарядлаш станцияси барпо қилиниши кўзда тутилмоқда. Концерн эндиликда газда юрадиган машина ишлаб чиқаришни тўхтатишини ҳам эълон қилди.\nGeneral Motors’нинг режалари эса бундан ҳам баландпарвоз. Концерн раҳбарияти нутқидан тўғридан-тўғри иқтибос келтирадиган бўлсак, у «Биз ҳаммани электромобилларга ўтказмоқчимиз ва бунинг учун бизда ҳамма нарса бор», деган маънода янгради. Компания шу йил январида Сан-Францискода ўзининг илк электромобили – Cruise Origin моделини оммага намойиш қилди. Йил якунида Bolt EV номли модел савдога чиқарилиши режа қилинди. Компаниянинг 2021, 2022 ва 2023 йиллар ичида ишлаб чиқаришни йўлга қўйишни мақсад қилган яна бир нечта электромобиль модели мавжуд.\nЭнг камтарона ҳисоб-китобларга кўра, 2019 йил бошида электромобиллар бозори 5,6 миллион донани ташкил қилган бўлса, йил охирига келиб бу кўрсаткич деярли 8 миллионтага етди. Lux Research компанияси прогнозларига кўра, 2035 йилга бориб, жаҳон бўйлаб электр батарейкалари бозорининг йиллик айланмаси 546 миллиард долларга етади.\nБу электромобиль ишлаб чиқарувчилари билан параллел равишда ривожланиши ва арзонлашиши керак бўлган аккумулятор ва уни зарядлайдиган қурилмалар ишлаб чиқарувчиларининг ҳам ошиғи олчи бўлади демакдир. Ўша 546 миллиард долларлик йиллик сарфнинг 74 фоизини жаҳон бўйлаб ҳаракатланаётган электромобиллар ҳиссасига тўғри келади ва улар умумий ҳисобда жами аккумуляторлар электр сиғимининг 91 фоиз қисмини эгаллайди.\nХўш, йирик автоконцернларнинг электромобиллар ишлаб чиқариш борасида отни қамчилашга тушганининг сабаби нима деб ўйлайсиз? Албатта, иқлим ўзгариши, экология муаммолари каби сабаблар табиий равишда кўрсатилади. Қолаверса, нефть ва газ нархининг беқарорлиги ва ёқилғи ишлаб чиқарилиши ҳамда етказиб берилиши йирик сиёсий ўйинларда ричаг воситага айланаётгани ҳам важ қилинади.\nАммо нефть ва газ ҳам бир кун келиб тугайди. Электромобилларга ўтилиши бир пайтлар тугмали телефондан ёппасига смартфонга ўтилгани сингари муқаррар жараёндир. Автоконцернларнинг электромобиль ишлаб чиқаришга ўтиши ва ялпи реклама компанияларининг ҳам бошланганининг жиддий сабаби бор. У ҳам бўлса яшаб қолиш учун курашдир. Улар бугун отни қамчиламаса, эртага ички ёнув двигателли машиналари билан биргаликда тарихга айланади. Бозордаги улушини бой беради ва касод бўлади. Шу сабабли ҳам ҳозирда улар учун электромобиллар стратегик масалага айланди.\nЎзбекистонда ҳам электромобиллар ишлаб чиқаришни йўлга қўйиш борасида ҳаракатлар аллақачон бошланган. Қўқонда 2023 йилдан бошлаб электромобиль ишлаб чиқарилиши режаси борасида «Дарё» аввал хабар берган эди. Хонободда (Андижон вилояти) ҳам электромобиль ишлаб чиқарилиши йўлга қўйилиши ҳақида хабарлар мавжуд. Инновацион ривожланиш вазирлиги эса Қозоғистон билан ҳамкорликда электромобиль ишлаб чиқариш режаларини муҳокама қилганди.\nБу лойиҳаларнинг амалга ошиши ва Ўзбекистон ҳам жаҳон автомобилсозлик тенденцияларидан ортда қолмаслиги муҳим. Эндиликда электромобиллар ишлаб чиқарилиши автомобилсозлар учун стратегик масалага айланди. Ҳаммаси яқин икки ўн йилликда кўз ўнгимизда содир бўлади. Шундай экан, UzAuto Motors’га ва унинг нарх сиёсатига жиғибийрон бўлаётган юртдошларимизга яқин ўрта муддатли келажак учун режалар тузишда электромобилларни ҳам инобатга олишни тавсия қиламиз.\nэлектромобил UzAuto Motors\nUzAuto Motors уйдан чиқмасдан автомобил сотиб олишни тавсия қилмоқда\n«UzAuto Motors» расман автомобил нархларини оширди (янги нархлар)\nUzAuto Motors автомобиллар учун шартнома тузиш ҳамда сотувни тўхтатди


Ҳаётда ўз шаҳзодасини учратган замонавий Золушкалар\nЎЗБЕКИСТОННИНГ ЛУВРДАГИ МЕРОСИ\nШАВКАТ МИРЗИЁЕВ КОРЕЯ РЕСПУБЛИКАСИ МИЛЛИЙ ЁДГОРЛИК МАЖМУАСИНИ ЗИЁРАТ ҚИЛДИ\nТУРЛИ МАМЛАКАТЛАР ОЛИМ ВА МУТАХАССИСЛАРИНИ БИРЛАШТИРГАН ТАРМОҚ\n“ЎЗБЕКИСТОН ПРЕЗИДЕНТИНИНГ НУТҚИ ВА САМИМИЙ МУЛОҚОТИ МЕНИ ҲАЙРАТДА ҚОЛДИРДИ”\nФОТОРЕПОРТАЖ: ЎЗБЕКИСТОН ПРЕЗИДЕНТИ КОРЕЯ САРМОЯДОРЛАРИ БИЛАН УЧРАШУВ ЎТКАЗДИ\nДобавлено: 28.03.2016, 14:27\nКўпчилик ҳаётда эртакка ўрин йўқ, деб ҳисоблайди. Минг афсуски, эртак ҳам ҳаётдан олинганини исботлаш учун замонавий Золушкаларнинг эртакмонанд ҳаётидаги воқеаларни эътиборингизга ҳавола этмоқдамиз.\nКейт — Кембриж герцогиняси\nУэльс шаҳзодаси Уильям ва оддий инглиз оиласидан бўлган Кейт 2001 йилда Шотландиянинг Сент-Эндрюс университетида танишганлар. Биринчи курснинг ўзида Кейт ва Уильям дўстлашиб қолади. Кейт учун аввалига шаҳзода билан “дўст” бўлиш жуда қийин кечди, чунки у Уильям билан учрашган чоғида хижолат чекарди. Аммо бу ҳолат аста-секин ўтиб кетди. Бундан ташқари, Кейт шаҳзодани ўқишни ташлаш фикридан қайтарди. 2004 йилдан бошлаб уларнинг муносабатлари ҳақида матбуотда биргаликдаги суратлари чоп этилганидан сўнг муҳокама бошланди. Лекин уларнинг муносабатлари кўнгилдагидек эмасди: улар баъзан уришиб, аразлашиб қолишар, кейинроқ эса ярашиб олишарди. Нима бўлганда ҳам чин муҳаббат ғалаба қозонди: 2010 йилнинг ноябрь ойида Уильям ва Кейт расмий равишда ўзларининг унаштирувлари ҳақида маълум қилишди. 2011 йилнинг апрель ойида Вестминстер аббатлигида уларнинг никоҳ маросимлари ўтказилди ва бундай бахтли кунни миллионлаб одамлар дунё бўйлаб жонли эфирда кузатишди.\nЛетиция — Испания қироличаси\nИспания қироличаси Летициянинг отаси журналист ва онаси ҳамшира бўлиб ишлаган ва у болалигидаёқ келажакда журналистлик соҳасида фаолият юритишни режалаштирган. Шаҳзода Фелипени учратишдан аввал, у турмушидан ажраган ва ўша вақтда таниқли мухбирга айланган эди. Астурий шаҳзодаси билан Летиция Галисияда хабарлар тайёрлаш вақтида тасодифан танишиб қолади. Летиция аввалига Фелипе билан учрашувга розилик бермаган ва шаҳзода сабр билан кутишга мажбур бўлган. Натижада 2003 йилда дунё бўйлаб тахминан 1,5 миллиард томошабинни экран олдига жамлаган тўй бўлиб ўтган.\nШарлен — Монако княгиняси\nСузиш билан шуғулланиш нафақат спортдаги баланд чўққиларга, балки қасрга ҳам элтиши мумкин экан. Ана шундай ҳолат профессионал сузиш билан шуғулланувчи Шарлен Уиттсток ва Альбер II ўртасида юз берди. Уларнинг биринчи учрашуви 2000 йилда Монакода ўтказилган спорт беллашувда, иккинчиси эса 6 йил ўтиб, Турин шаҳридаги мусобақада содир бўлган. Шундан сўнг, матбуотда уларнинг биргаликда тушган фотосуратлари пайдо бўла бошлаган. Аммо улар муносабатларини 2011 йилда расман рўйхатдан ўтказишган.\nМэри — Дания маликаси\nЎқитувчилар фарзанди бўлмиш Мэри ҳамда шаҳзода Фредерикни ҳам спорт бирлаштирган. Улар 2000 йилда Олимпия ўйинлари вақтида Сидней шаҳридаги майхоналарнинг бирида танишишган. У ерга шаҳзода ўз дўстлари билан дам олгани келади ва соҳибжамол Мэрини учратиб қолади. Шуниси қизиқки, бўлажак қирол Мэрига ўзини Фред деб таништиради ва аслида ким эканлигини ундан яширади. Лекин Мэри у билан кетишга шошилмайди: 2001 йилнинг бошида у Парижга инглиз тили ўқитувчиси бўлиб келади ва кейинчалик Данияга кўчади. Аммо Мэри Элизабет Дания маликаси бўлиши учун шаҳзоданинг ота-онаси қўйган бир қанча шартларини бажариши, жумладан, Австралия фуқаролигидан воз кечиши, пресвитериан черковидан Даниянинг лютеран черковига ўтиши, датчани мукаммал ўрганиши ва келажакда эридан ажрашадиган бўлса, фарзандларидан воз кечишига розилик бериши лозим бўлган.\nСара — Бруней маликаси\nУильям ва Кейт каби Бруней тахт вориси ҳам ўзининг севгилисини билим масканида учратиб қолган – илк маротаба шаҳзода уни мактаб даврида кўриб қолган. Уларнинг танишишига Саранинг мактабдаги дугонасининг турмуш ўртоғи сабаб бўлади. У шаҳзодага “менинг рафиқамнинг чиройли дугонаси бор” деб, Сарани унга таништирган. Сарани кўриш учун эса шаҳзода мактабга махсус ташриф уюштирган. Ўша вақтда Сара денгиз биологияси билан жиддий шуғулланишни режалаштирган эди, лекин тақдир унга ўзгача, кутилмаган совғани тайёрлайди. Шундай қилиб, 17 ёшли Сара 30 ёшли Бруней шаҳзодаси Ал-Мухтади Билла Болкиахга турмушга чиқади.\nТесси — Люксембург маликаси\nТесси Люксембург маликаси унвонини 2009 йилда олган, аммо шаҳзода Луининг қонуний умр йўлдоши унвонига эса ундан аввалроқ эришган. Бунинг сабаби қуйидагича бўлган: сержант Тесси Энтони ва Люксембург шаҳзодаси билан учрашув Косовода бўлиб ўтган. Тез орада улар фарзанд кутаётганликлари маълум бўлган, аммо қироллик оиласида ноқонуний фарзандлар бўлиши қатъиян ман этилган эди. Уларнинг ўғиллари дунёга келганидан сўнг, Тесси ва Луи турмуш қуришган. Бунинг учун шаҳзода ўзининг тахтга ворислик ҳуқуқидан воз кечишига тўғри келган ва Тесси оддийгина “мадам де Нассау” номини олган. Кейинроқ эса уларнинг иккинчи ўғиллари дунёга келган. Ва ниҳоят, шаҳзоданинг оиласи уларнинг никоҳга розилик берган: 2009 йил Миллий Люксембург кунида Буюк герцог ва бахтли Анри бобо ўз фарзандининг никоҳини қонуний деб қабул қилган, келинига малика ва невараларига эса шаҳзодалар унвонини топширган.\nМетте-Марит — Норвегия маликаси\nАгар ҳақиқий эртакларда тилга олинган омад ҳақида сўз кетса, Метте-Марит ҳақида гапириб ўтмаслик катта хато бўлади. У оддий журналист ва банк хизматчиси оиласида дунёга келган. Қироллик оиласи аъзосини учратишдан аввал, у официант, кийим-кечак сотувчиси бўлиб ишлаган, гиёҳванд моддалар билан ҳам “танишишга улгурган”, қонунбузар-жиноятчи инсон билан ҳам яшаб кўрган ва ҳаттоки ундан ўғил фарзанд кўрган. Норвегия шаҳзодаси Хокон билан Метте-Марит 1999 йил мусиқа фестивалида танишиб қолган. Уларнинг никоҳи Метте-Маритнинг “қора” ўтмиши туфайли хавф остида қолган. Аммо Хокон “уйлансам Метте-Маритга уйланаман ёки тахтдан воз кечаман” деб ультиматум қўйганидан сўнг яқинлари уларнинг тўйига розилик берган.\nРания Ал-Абдулла — Иордания қироличаси\nРаҳбарлик лавозимига тайинланиш тўғрисида рад жавобини олган Рания Уммоннинг “Citibank”ида ўз бахтини синаб кўрмоқчи бўлди ва бахт амал кўринишида эмас, балки муҳаббат кўринишида қадам ранжида қилади: марказий идорада Рания Иордания қиролининг ўғли Абдуллоҳ билан учрашиб қолади. Шунчаки танишув янада кучли ҳис-туйғуга айланади ва охир-оқибат тўй билан якунланади. Бундай гўзал ва ажойиб 4 фарзанднинг онасига ҳар доим ҳам шоҳона кўриниш ярашади.\nКўрдингизми, ҳаётда ҳар доим эртакка ўрин бор, асосийси — бунга ишониш керак! Ким билади дейсиз, тақдир биз учун бугун ё эртага қандай ёқимли туҳфаларни тайёрлади экан?\nМадад-шифо: МОЙЧЕЧАК — АСАБНИ ТИНЧЛАНТИРАДИ\nМадад-шифо: АНЖИРНИНГ ОРГАНИЗМГА ФОЙДАЛИ ХУСУСИЯТЛАРИ\nЎЗБЕК МАДАНИЯТИНИНГ МАШҲУР ЁДГОРЛИКЛАРИ


Хайрияларини мувофиқлаштириш маркази қандай ишлайди? - 02.04.2020, Sputnik Ўзбекистон\nХайрия мақсадида жамланган ва харид қилинган озиқ-овқат ва тиббиёт буюмлари Хайрияларини мувофиқлаштириш марказларида жамланиб манзилга етказиб берилади. 02.04.2020, Sputnik Ўзбекистон\nТОШКЕНТ, 2 апр - Sputnik. Ўзбекистонда махсус комиссия қарорига кўра эҳтиёжманд шахсларга хайрия ёрдамларини манзилли етказилишида кўмаклашувчи Ҳомийлик хайрияларини мувофиқлштириш марказлари ташкил қилинади.\nУшбу марказлар ташкил қилишдан асосий мақсад - коронавирус пандемияси даврида хайрия маблағларини эҳтиёжманд шахсларга манзилли ва тегишли санитар-гигиеник талабларга мос равишда етказишдир.\nЦентр координации благотворительной помощи\nАна шундай мувофиқлаштириш Марказиларидан биринчиси Тошкент шаҳридаги Экспомарказда иш бошлади. Айни дамда у ерда 50 нафар кўнгилли ёшлардан иборат операторлар 1197 қисқа рақами орқали ёрдамга муҳтож шахслар, ёрдам беришда ўз ҳиссасини қўшмоқчи бўлган кўнгиллилар ва хайрия қилишни истовчи фуқаролар маълумотларини қабул қилишни бошлаган.\nМарказ қандай ишлайди\nДастлаб, Ҳомийлик хайрияларини мувофиқлаштириш маркази хайрия мақсадида ёлғиз кексалар, ижтимоий ҳимояга муҳтож шахслар (ёлғиз оналар, ногиронлиги бўлган шахслар, ишсиз фуқаролар, карантин туфайли доимий даромаддан айрилган шахслар ва ҳ.к.) ҳамда кам таъминланган оилалар рўйхати шакллантирилади.\n“Меҳр-шафқат ва саломатлик” жамоат фондида жамланган хайрия маблағлари ҳисобида марказлаштирилган тартибда озиқ-овқат, тиббий воситалар ва бошқа керакли маҳсулотлар сотиб олинади.\nШундан сўнг хайрия қилинган, сотиб олинган озиқ-овқат, тиббий воситалар ва ҳ.к.нинг санитар-гигиеник талабларга мувофиқлигини кўрикдан ўтказилади, тақсимланади ва манзилга етказилгунга қадар санитар-гигиеник талабларга мувофиқ сақланиши таъминланади.\nСўнгги босқичда жамланган ёрдам эҳтиёжманд шахсларга марказлаштирилган тартибда, давлат транспортида етказиб берилади. Кўнгиллилар автомобиллари учун алоҳида рухсатномалар берилмайди.\nХайрия белгиланган манзилга етказиб берилгани ҳақида ҳисобот тузилади. Хайрия қилувчиларнинг хайриялари (улар розилигига кўра) ОАВда ёритилади.


Қорасув: Жамоат ҳожатхонасидаги талофатда тўрт одам нобуд бўлди | ҚИРҒИЗИСТОН ЯНГИЛИКЛАРИ\nҚорасув: Жамоат ҳожатхонасидаги талофатда тўрт одам нобуд бўлди\nЎш вилоятининг Қорасув шаҳри марказида жойлашган бозор яқинидаги умумий ҳожатхонанинг поли тушиб кетди.Тўрт киши нобуд бўлиб, 12 киши тан жароҳати олди, деб хабар берди Фавқулотда ҳолатлар вазирлиги.\nТўрт марҳумнинг танаси тезда топилмаган. Уларни қутқарувчилар бир неча соатлик қидирувдан сўнггина олиб чиқишган.\nНобуд бўлганларнинг учтаси — аёл, бири — ёш ўспирим бола бўлган.\nБазаргүл Ураимова, 1973-йили туғилган;\nБарниса Аманова, 1961- йили туғилган ;\nМендайим Паизова — 1958-йили туғилган;\nАбдуносир Каримов — 1995-йили туғилган.\nВафот этганларнинг сонини Фавқулотда ҳолатлар вазирлиги матбуот котиби Абдишарип Бекилов Kloop.kgга тасдиқлади.\nФҲВ сўнгги маълумотига кўра, нобуд бўлганлардан ташқари полнинг ўпирилиб кетиши сабабидан жабр кўрганларнинг сони 15 нафарни тузади.\nВазирликка кўра, олти киши касалхонага ётқизилган, улардан бири реанимацияда.\nТўққиз киши биринчи тез ёрдам олишди, уларнинг орасида етти ёшли қиз ва олти ёшдаги бола ҳам борлигини хабар қилди вазирлик.\nФҲВ матбуот хизмати қутқарув ишлари якунланиб, ҳожатхонани тозлаш ишлари бошланганини хабар қилган.\nВазирлик сайтидаги маълумотга кўра, 4 ноябр куни воқеа жойига Қирғизистон бош вазирининг ўринбосари Тайирбек Сарпашев ва Фавқулодда вазиятлар вазири Қубатбек Бўрўнов келган. Улар Қорасувдаги барча жамоат ҳожатхоналарини текшириш топшириғини беришган.\nҲожатхонанинг бетон поли 3-ноябр куни кундузги соат иккиларда тушиб кетган.\nБу пайтда Қорасув шаҳрининг марказий бозоридаги ҳожатхонада 15-20 нафар киши бўлган, деб билдирди воқеа гувоҳи Ойбек Камалов.\nУнинг айтишича, жабрланганларнинг иккисини оёғи синиб, тўртасининг бошига қаттиқ бумлар теккан.\n3-ноябрь куни кечда воқеа жойида бўлган Kloop.kg хабарчиси Дастан Умотбай уулунинг айтишича, қутқарувчилар вафот этган тўрт одамнинг танаси топилмай туриб, чуқурдан чиқаётган одам овози ҳақида айтишган.\nҚидирув ишларини осонлаштириш учун қутқарувчилар ҳожатхона деворини бузишган. Уларнинг ишини 200-300 нафар киши кузатиб турган.\nҲожатхона чуқурлиги уч метрдан чуқур бўлмаган.\nҲожатхона эгаси Арзикан Тўлўканова Kloop.kgга берган суҳбатида ҳожатхона "яхши" аҳволда бўлганлигини билдирди.\nЖамоат ҳожатхонаси 40 кишига мўлжалланган бўлган.\nАввалги мақола«Супер-инфо» журналистлари “ўғирланган” телебошловчи касалхонага ётқизилди\nНавбатдаги мақолаРоссияда икки қирғизистонлик аёл наркотик ташигани учун судланган


Ислом кишини ботинида бўлиши керакми ёки зоҳиридами? – Alhidoya.uz\nАллоҳ таолога ҳамдлар, Пайғамбаримиз Муҳаммад алайҳиссаломга саловатлар бўлсин.\nАллоҳ таоло Анъом сурасининг 120-оятида айтади: «Ва ошкора ҳамда махфий гуноҳларни тарк қилинглар, гуноҳ қилувчилар, албатта, гуноҳларининг жазосини олурлар». Мужоҳид раҳимаҳуллоҳ ушбу оятнинг тафсирида айтадилар: зоҳирий гуноҳдан мурод аъзолар билан қилинган гуноҳ, яъни зино, ўғрилик, зулм кабилардир. Ботиний гуноҳдан мурод қалб билан қилинган гуноҳдир, яъни ҳасад гина-кудурат кабилардир.\nПайғамбаримиз Муҳаммад алайҳиссаломдан Нўъмон ибн Башир ривоят қилган ҳадисда айтадилар: «Огоҳ бўлинглар, инсонда бир аъзо бор, у салоҳиятли бўлса, қолган ҳамма аъзолар салоҳиятли бўлади, бироқ у фасодга учраса қолган аъзолар ҳам фасод бўлади, огоҳ бўлинглар, у аъзо қалбдир.\nМавлоно Румий айтадилар: «Деҳқон ерга уруғ ўтказаётганда уруғни данаги ва мағзи бўлиши шарт, биттаси бўлмаса у уруғ кўкармайди. Шунингдек, инсон ҳам зоҳирини ва ботинини ислоҳ қилмаса, мақсадига эриша олмайди». Ислом дини комил диндир, шунинг учун Ислом инсонни ботинида ва зоҳирида намоён бўлиши керак. Баъзиларни кўриб қоламиз, гўё ислом ташқи кўриниш деб ўйлайдилар, натижада зоҳирдаги ишларга эътибор берадилар, намоз, рўза, ҳаж каби ботиний ишларга эътибор бермайдилар. Ислом қалбда бўлса бўлди, дейдилар бу ҳам тўғри эмас, чунки ислом дини комил диндир, инсонни зоҳирини ҳам, ботинини ҳам ислоҳ қилмоғи даркор.\nАл азҳар устозларидан доктор Набилус-самолутий айтадилар: «Ислом динида ибодатлардаги асл нарса, тўғри этиқод йўлида юрмоқ, аҳлоқини юксак даражаларга кўтармоқ, инсонлар билан ҳулқ атворларини чиройли қилмоқдир».\nПайғамбаримиз Муҳаммад алайҳиссаломдан Абу Ҳурайра розияллоҳу анҳу ривоят қилган ҳадисда пайғамбаримиздан бир аёл ҳақида сўралди. У аёл кечалари намоз ўқийди, кундузлари рўза тутади ва тили билан қўшниларига озор беради, дедилар. Пайғамбаримиз алайҳиссалом: «Агар шундай кетса дўзахий бўлади», дедилар. Яна У зотдан бошқа бир аёл ҳакида сўрадилар: «У аёл фарз намозларни ўқийди, рамазон рўзасини тутади ва садақа қилиб туради, ундан бошқа деярли ҳеч нарсаси йўқ ва бирор кишига ҳам озор бермайди», дедилар. Шунда пайғамбаримиз алайҳиссалом: «Агар шундай кетса жаннатий бўлади», дедилар.\nХулоса қилиб айтганда, Ислом инсонни ботиний ва зоҳирий амалларга буюрар экан, комил мусулмон киши иккаласини ҳам ислоҳ қилиб бориши зарур экан, шунда оламлар робби бизлардан рози бўлади, инша Аллоҳ.\nАллоҳ барчаларимизни зоҳиримиз ва ботинимизни ислоҳ қилишни насиб қилсин.\nМарғилон шаҳар «Абдуллоҳ Ибн Умар» масжиди имом-хатиби\nКалит сўзлар: ботинизоҳириислом


08:48 / 06.10.2017\n2017 йил 4 октябрь куни Ўзбекистон Олий Мажлиси Сенати 12-ялпи мажлиси бўлиб ўтди. Унда мажбурий меҳнатга йўл қўймаслик мақсадида фуқароларнинг кафолатланган меҳнат ҳуқуқларини таъминлаш масалалари сенаторлар томонидан жиддий муҳокама қилинди. KUN.UZ мухбирининг қайд этишича, шу масаладаги мунозаралар кун тартибига киритилган масалалар ичида энг кўп давом этган.\nАйни масала юзасидан Халқаро Пресс-клуб раиси Шерзодхон Қудратхўжаев ҳам Сенат мажлисида ўз фикрларини билдирди. Кейинроқ, у Facebook блогида бу ҳақда батафсил фикрларини қолдирди.\n“Бугунги кунни тарихий, туб бурилиш куни дейиш мумкин. Сенаторлар, депутатлар, ҳукумат аъзолари, вазирлар, ҳокимлар, ННТ вакиллари, Халқаро Меҳнат ташкилоти ва Жаҳон банки вакиллари иштирокида Ўзбекистон Республикаси қонунчилиги ва халқаро меҳнат стандатларига мувофиқ, фуқароларнинг кафолатланган меҳнат ҳуқуқларини таъминлаш бўйича чораларни кучайтириш масаласи муҳокама қилинди”, - деб ёзади Қудратхўжаев.\nУнинг қайд этишича, шундай муҳим масала янги Ўзбекистон тарихида илк маротаба парламентда кўриб чиқилмоқда. Сенатнинг ушбу ташаббуси Ўзбекистонда фуқароларнинг меҳнат ҳуқуқларини кафолатлашни янада мустаҳкамлаш долзарб масалага айланганидан келиб чиқди.\n“Бу нимани англатади? - дея савол билаан мурожаат қилади Ш.Қудратхўжаев. – Бу мажбурий меҳнат эҳтимоллари жуда ҳам камайтирилганини билдиради. Эндиликда, олий қонун чиқарувчи орган даражасида қарор қабул қилинганидан сўнг, мажбурий ва болалар меҳнатига бутунлай йўл қўйиб бўлмайди. Бу Ўзбекистонда янги давр: қишлоқ хўжалигини механизациялаш даври, кўп меҳнат талаб қилинадиган соҳаларда АКТни жорий қилиш ва ўзлаштириш кириб келаётганидан далолатдир. Шунга кўра, меҳнатга ҳақ тўлаш ҳам ошади. Бу эса ишчини руҳлантиради”.\nУнинг умид билдиришича, энди ҳеч ким ёшларни ўз устида ишлашдан, таҳсил олиш ва ахборот технологияларини ўзлаштириш, шахсиятини камолга етказиш бўйича шуғулланишдан чалғита олмайди.\n“ХПК ёз мавсумидан бери ННТ сифатида шу йилнинг ёзидан буён республика минтақаларида одамлар ва ҳокимлар билан суҳбатда доимий равишда ушбу масалани кўтариб чиқди ва ҳудудлар раҳбарларидан ижобий жавоб олди. Бугун, Сенат сессиясида, улар, Бухоро вилояти ҳокими Ўктам Барноев, Сурхондарё вилояти ҳокими Эркин Турдимов, Андижон вилояти ҳокими Шуҳрат Абдураҳмонов яна бир марта шу йўналишда ишлаш қатъиятларини тасдиқлашди”, - деб ёзади Қудратхўжаев ўз блогида.\nУнинг таъкидлашича, бу масала Бандлик ва меҳнат муносабатлари, Халқ таълими, Олий ва ўрта-махсус таълим, Соғлиқни сақлаш вазирлиги, Касаба уюшмалари федерациялари кенгаши томонидан жиддий назоратда бўлади.\n“Бугунги кун Ўзбекистоннинг ҳар қандай кўринишдаги мажбурий меҳнат ва болалар меҳнатига қатъий равишда “Йўқ!” дегани ҳал қилувчи ўрин тутади. Ўзбекистон инсон ҳуқуқларига риоя этадиган ва уни ҳурмат қиладиган мамлакатлар қаторига кирди”, - дейди ХПК раиси.\nЧиқиндилар ва автотураргоҳлар билан боғлиқ муаммолар бўйича катта жарималар жорий қилинади\n00:40 / 14.06.2018\nТалабаларни мажбурий ишга жалб қилган раҳбарлар ишдан олинди\n09:06 / 06.06.2018


Forbes: Россиянинг энг бадавлат меросхўрлари рейтинги\n22:42 / 25.05.2017\n"Лукойл" ОАЖ ҳаммуассиси Вагит Алекперовнинг ўғли Юсуф Алекперов Россиянинг энг бадавлат меросхўрлари рейтингида етакчилик қилмоқда. Forbes журнали янги рейтинги шундан далолат беради.\n"Рўйхатда 20 оила бўлиб, ҳар бир болага камида 2,3 миллиард доллар тўғри келади. Бу оилалардаги болаларнинг умумий сони - 47 нафар", - дейилади хабарда.\nЮсуф Алекперов (1990 йилда туғилган) - 14,5 миллиард доллар, "СУЭК" ва "СГК" компаниялари директорлар кенгаши раисининг қизи Тара Мельниченко (2012 й.т.) - 13,2 миллиард доллар ва "Новатэк" ОАЖ бошқарув раиси леонид Михельсоннинг икки фарзандига 9,2 миллиард доллардан тегади.\nТўртинчи ўринда - "Альфа-Групп" ҳаммуассиси Алексис Кузьмичев (2009 й.т.) бўлиб, у 7,2 миллиард долларга эга бўлади. Россиянинг энг бадавлат меросхўрлари бешлигини 6,8 миллиард доллар билан "Магнит" ҳаммуассисининг қизи Полина Галицкая (1995 й.т.) якунлайди.\nУмумий статистикани ҳам келтирувчи манбага кўра, "Forbes рўйхатидаги 96 нафар россиялик миллиардернинг умумий молиявий ҳолати 386 миллиард долларни ташкил қилган, умумий ҳисобда эса - 274 бола. Бошқача қилиб айтганда, миллиардерлар тўплаган умумий бойликлари ҳисобидан уларнинг ҳар бир фарзандига ўртача 1,4 миллиарддан тўғри келади".\nРоссия рейтинг бадавлат ворислар


Перметрин – medu.uz – Дорилар ҳақида маълумотлар ўзбек тилида\nHome Йўриқномалар Перметрин\nПрепаратнинг савдо номи: Перметрин\nТаъсир этувчи модда (ХПН): Перметрин\nфаол модда: перметрин – 0,4 г;\nёрдамчи моддалар: канакунжут мойи – 2,0 г, ҳушбўйи – 0,6 г, 96% этил спирти – 100 мл гача.\nТаърифи: рангсиз ёки бироз сарғимтир рангли, тиниқ, специфик хидли суюқлик.\nФармакотерапевтик гуруҳи: Педикулёзга қарши восита.\nАТХ коди: Р03АС04\nБитга қарши таъсир кўрсатади, ҳашоратларнинг балоғатга етган вакиллари, сирка ва тухумларини йўқ қилади.\nБош ва қов қисмидаги битлашни даволашда қўлланади.\nПрепарат соч илдизларига суртилади. Препарат миқдори сочнинг узунлиги ва зичлигига боғлиқ. Ишлов берилгандан кейин бошни рўмол билан боғланади. 40 минутдан сўнг оқиб турган илиқ сувда совун ёки шампун билан ювилади. Ювилгандан кейин сочдаги ўлган ҳашоратларни тозалаш учун майда тароқ билан таралади.\nКам ҳолларда – тери тошмаси шаклида аллергик реакциялар кузатилиши мумкин.\nИшлов бериш яхши шамоллатиладиган хонада ёки очиқ ҳавода олиб борилади. Препарат кўз, бурун ва оғиз бўшлиғининг шиллиқ қаватларига тушишидан сақланиши зарур. Препарат шиллиқ қаватларга тушган ҳолларда, уни оқиб турган сувда ювиш лозим. Препарат билан ишлов берилгандан кейин қўлларни совун билан ювиб, оғизни чайиш лозим.\n0,4% эритма 40, 50, 80 мл флаконларда.


Энергия таъминотидаги узилишларнинг бош сабаблари нима? – Jurnalist\nЭнергия таъминотидаги узилишларнинг бош сабаблари нима?\nR S2020-11-26T05:53:46+05:0026 Noyabr, 2020|Навоий вил.|\nМаълумки, қиш мавсумида аҳолининг электр энергиясига бўлган талаби ортади. Хусусан, Навоий вилоятида энергияга бўлган эҳтиёж одатда 900-950 мегаватт соатни ташкил этади. Бу рақам қиш ойларида 1200 мегаватт соатга бориши мумкин. Натижада электр тармоқларида кучланишнинг ортиши аварияларга — таъминотнинг кутилмаганда узилиб қолишига олиб келади. Бу эса табиий равишда аҳолининг эътирозларини келтириб чиқармоқда.\nЮзага келаётган шу каби ҳолатлар фуқароларнинг нафақат масъул идоралар, балки ОАВга ҳам кўплаб саволлар билан мурожаат қилишига сабаб бўляпти. Бунга ойдинлик киритиш ва аҳолини ҳақиқий ҳолатдан хабардор қилиш мақсадида Ўзбекистон Журналистлари ижодий уюшмаси Навоий вилояти бўлими томонидан “Навоий ҳудудий электр тармоқлари корхонаси” акциядорлик жамияти фаолиятига бағишланган матбуот анжумани ташкил этилди. Навоий шаҳридаги “Коворкинг” марказида ўтказилган тадбирда 15 га яқин республика ва маҳаллий ОАВнинг вакиллари иштирок этди.\nДастлаб, акциядорлик жамиятининг иқтисод ва молиявий масалалар бўйича директори Бобир Исломов ҳамда техник масалалар бўйича директор Ойбек Райимов корхона томонидан таъминотни яхшилаш борасида амалга оширилаётган ишлар юзасидан ахборот берди.\nАЖ томонидан жорий йилда 3665 километр ҳаво электр узатиш тармоқлари, 55 дона подстанция ҳамда 946та трансформатор пунктлари жорий ва мукаммал таъмирланган. 2020/2021 йиллар куз-қиш мавсумида аҳоли истеъмолчиларини электр энергия билан таъминлашда узилишларнинг олдини олиш мақсадида корхонада 25 дона ҳар хил қувватли трансформатор пунктлари ва 10 тонна трансформатор мойи захираси яратилган. Бундан ташқари, вилоят ҳудудидаги 1190,2 километр узунликдаги 0,4-10-35 киловатт кучланишли электр узатиш тармоқлари тегиб турган дарахт шохларидан тозаланмокда. Аварияларни зудлик билан баратараф этиш учун 42 та бригада тузилган. Ҳозиргача вилоятдаги 60 фоиз ҳисоблагичлар электр-энергиясини ҳисобга олиш ва назорат қилишнинг автоматлаштирилган тизимидаги янгисига алмаштирилган бўлса, йил охиригача бу борадаги ишлар тўлиқ якунланади.\nМатбуот анжуманида журналистлар электр тармоқларидаги тез-тез узилишлар, бу ҳақда истеъмолчиларни олиндан хабардор қилиш, уларга етказилган зарарни қоплаш, эскирган симёғочлар масалаларидаги саволларга батафсил жавоблар олишди.\nБизга асосан чекка ҳудудлардан мурожаатлар кўп, – дейди “Марказий студия” информацион-шоу дастури мухбири Азиза Абдурасулова. – Жойларда ўрганишлар олиб борганимизда эса симёғочларнинг қўлбола усулда одамларнинг ўзи томонидан тайёрланиб ўрнатилгани, талабга жавоб бермаслигига гувоҳ бўламиз. Бу каби симёғочлар ҳудудий электр тармоқлари корхоналари томонидан бетон асосли симёғочларга алмаштириладими-йўқми?\nМазкур ҳолатлар юзасидан АЖ мутасаддилари корхона негизида темир-бетон симёғочлар ишлаб чиқариш цехи фаолияти йўлга қўйилаётганлигини маълум қилишди. Бугунги кунда талабга жавоб бермайдиган симёғочлар юзасидан ўрганишлар олиб борилаётган бўлиб, келгусида корхона ҳисобидан босқичма-босқич улар тўлиқ янгисига алмаштирилади.\nМуаммолар ишлаб чиқарилаётган электр энергиясининг истеъмол ҳажмига нисбатан камлиги билан ҳам боғлиқ, – дейди Б.Исломов. – Бироқ, биз электр энергия истеъмолида тежамкорликка риоя қилишимиз керак. Албатта, давлатимиз томонидан янги станциялар қуриш борасида жадал ишлар амалга оширилмоқда. Аммо, истеъмол маданияти юксалмаса муаммолар кўлами келгуси йилларда ҳам камаймайди.\nБир сўз билан айтганда, электр таъминотини яхшилаш аҳолининг ва мамлакатнинг ҳам иқтисодий фаровонлигида муҳим омил саналади. Бу борадаги ислоҳотларни эса фуқароларга тўғри тушунтириш, қолаверса электр таъминотини яхшилаш борасида амалга оширилаётган лойиҳалар ижросида жамоатчилик назоратини олиб боришда ОАВ вакилларининг ҳам алоҳида ўрни бор.\nЎЖИУ Навоий вилояти